Россиялик олимлар яраларни боғлаш учун ноёб «сунъий тери» яратдилар - Zamin.uz\nРоссиялик олимлар яраларни боғлаш учун ноёб «сунъий тери» яратдилар\nРоссия Фанлар академияси Назарий ва экспериментал биофизика институтида олимлар яралар ва жароҳатларни боғлаш учун ноёб тўқима яратдилар. Бу ҳақда мамлакатнинг инвестиция, саноат ва фан вазирлигига таяниб РИА Новости хабар бермоқда.\n- «Сунъий тери» ярани механик шикастланиш ва зарарли инфекциялардан ҳимоя қилади, шунингдек ҳужайралар ўсиши учун мақбул шароит яратади. Ҳаво ва сув буғлари ўтишини таъминлайди. Бундай қоплама остидаги яра қуриб қолмайди ва намликни ўтказмайди, - дейилади баёнотда.\nТаъкидланишича, даволашдан ташқари тўқима жароҳатни ташқи таъсирлардан ҳимоя қилишга ёрдам беради, даволашни тугатгандан сўнг қийинчиликсиз олиб ташлаш мумкин.\nИнвестициялар, саноат ва фан вазирлиги вакили Екатерина Зиновиева сўзларига кўра, олимлар ҳар йили ўзларининг биология, кимё, физика, фарматсевтика ва бошқа фанларнинг ўнлаб янги технологиялари, ишланмалари ва кашфиётларини рўйхатдан ўтказадилар. “Замин” янгиликларини “Telegram”да кузатиб боринг\nЯнгиликлар » Дунё » Россиялик олимлар яраларни боғлаш учун ноёб «сунъий тери» яратдилар


“Ҳанафий улуғлар наздида ҳадис илмлари қоидалари” | Azon.uz - Ахборот-таҳлилий портал\n184 19:00 01.08.2020\nМуҳаддислар наздида мутавотир ва оҳод хабарлар\nМутавотир хабарнинг муҳаддислар наздидаги тақсимоти\nИккала фирқанинг наздида мутавотирнинг таърифи, шартлари ва ҳукми бўйича бирор хилоф топилмайди. Лекин унинг қисмлари тўғрисида уларнинг турли гаплари бор. Муҳаддислар уни икки қисмга бўладилар:\nА) Лафзий мутавотир;\nБ) Маънавий мутавотир\nОҳод хабарнинг таърифи: У мутавотирнинг шартларини ўзида жамламаган хабар\nОҳод хабарнинг ҳукми. Моликийлар ва шофеъийларнинг кўпчилиги оҳод хабарнинг ҳукми борасида ҳанафийлар билан мувофиқдирлар. Имом Аҳмад ибн Ҳанбал раҳматуллоҳи алайҳдан эса бу борада турли ривоятлар келган. Лекин жумҳур ҳанбалий уламоларининг рожиҳ гаплари оҳод хабарга амал қилиш вожиб эканлигидир. Демак, бундан улар ҳам бу борада жумҳур уламолар билан бирга эканлиги келиб чиқади.\nОҳод хабарни тақсимлаш.\nБиринчи тақсимлаш: туруқларининг ададига нисбатан тақсимлаш. Оҳод хабар туруқларининг ададига кўра уч қисмга бўлинади. Машҳур, Азиз ва Ғариб.\nМашҳурнинг таърифи: Луғатда ошкор қилдим, эълон қилдим маъносидаги شَهَرْتُ الْأَمْرَ [шаҳартул амро] сўзидан ясалган исми мафъулдир. Машҳур шундай номланишининг сабаби, ошкор бўлиб ҳамма билиб тургани учундир.\nИстеълоҳда ҳар бир табақада уч ёки ундан кўпроқ, аммо мутавотир даражасига етмаган ровийлар ривоят қилган хабардир.\nМисоли: إِنَّ اللهَ لَا يَقْبِضُ الْعِلمَ اِنْتِزَاعًا يَنْتَزِعُهُ مِنَ صُدُورِ الْعُلَمَاءِ، وَلَكِنْ يَقْبِضُ الْعِلْمَ بِقَبْضِ الْعُلَمَاءِ حَتَّى إِذَا لَمْ يُبْقِ عَالِمًا اِتَّخَذَ النَّاسُ رُؤُوسًا جُهَّالاً، فَسُئِلُوا فَأَفْتَوْا بِغَيْرِ عِلْمٍ؛ فَضَلُّوْا وَأَضَلُّوْا – Абдуллоҳ ибн Амр ибн Ос розияллоҳу анҳумодан ривоят қилинади: “Расулуллоҳ соллаллоҳу алайҳи васалламнинг “Аллоҳ илмни уламоларнинг кўксиларидан суғуриш ила олиб қўймайди, балки илмни уламоларнинг (жонини) олиш эвазига олиб қўяди. Ниҳоят, бирорта олимни қолдирмагач, одамлар жохил бошлиқларни ушлашади. Кейин улардан (савол) сўралганда илмсиз фатво берадилар. Натижада адашадилар ва адаштирадилар”, деганларини эшитдим”.\nБу ҳадисни ҳар бир санаднинг табақаларида уч ёки ундан кўп одам ривоят қилган. Шунга биноан бу ҳадис машҳур дея номланади.\nНавлари: Истилоҳий машҳур, бу ўринда назарда тутилгани шу. Истилоҳий бўлмаган машҳур. Ундан эътиборли шартларсиз тилларда машҳур бўлган хабарлар қасд қилинади. Бунинг ҳам бир иснодга эга бўлгани, кўпроқ иснодга эга бўлгани ва умуман исноди йўқ бўлганлари бор.\nҲанафий Уламолар Ҳадис илми Махсус Мақолалар Илм\n147 16:00 08.08.2020\n138 16:30 07.08.2020\n198 21:20 05.08.2020\n193 19:00 03.08.2020


Карантинда ўз ҳисобидан 2 марта таътил учун ариза ёзиш қонунийми? — Sof.uz\nЖАҲОН 6,026,107 2,655,955 366,415\nКарантинда ўз ҳисобидан 2 марта таътил учун ариза ёзиш қонунийми?\n1.05 17:08 736 Жамият\nКарантин вақтида фуқаролардан АОКА штабига келиб тушаётган саволларга Адлия вазирининг матбуот котиби Севара Ўринбоева жавоб бермоқда:\nСавол: Ўғлим карантин вақтида 26 мартдан 26 апрелгача ўз ҳисобидан таътилга чиқди. 20 апрель куни ишхонасидан телефон қилиб, унинг ўз ҳисобидан ёзган аризаси муддати тугаганини айтиб, қайтадан 20 апрелдан 1 июнгача янгисини ёздиришди. Ўз ҳисобидан 2 маротаба кетма-кет ариза ёзса ишдан бўшатиладими? 2 марта ўз ҳисобидан ариза ёзиш қонунийми?\nЖавоб: Меҳнат қонунчилигига кўра ходимнинг аризасига кўра, унга иш ҳақи сақланмаган ҳолда таътил берилиши мумкин, унинг давомийлиги ходим ва иш берувчи ўртасидаги келишувга кўра белгиланади, лекин у ўн икки ойлик давр мобайнида жами уч ойдан ортиқ бўлмаслиги керак.\nАдлия вазирлиги карантин меҳнат ҳуқуқлари\nКеча, 12:32 2670\n28.05 17:36 2475\n27.05 15:48 2057\n27.05 12:31 1767\n28.05 15:12 1480\nКеча, 09:37 178 Ўзбекистон\nКеча, 09:23 229\n28.05 20:56 130 Иқтисод


Эй Шом аҳли! Аллоҳнинг мустаҳкам арқонини маҳкам ушланг ва қўзғолонингизга қарши тўқилаётган фитналарни барбод қилинг | Najot.org\n19.06.2019 Нажот 0 коментариев бомбардимон,қишлоқлар,ракеталар,Россия\nБалади Ньюс сайти (ҳижрий 1440 йил 5 шаввол, милодий 2019 йил 8 июн шанба куни) нашр қилган хабарда бундай дейилади:\n«Асад режими кучлари билан Россия кучлари Идлиб муҳофазаси яқинидаги шаҳар ва қишлоқларни замбаракалар, ракеталар ва самолётлар ёрдамида бомбардимон қилишни бошлади. Бу Жорий ой бошида Сурия шимолий минтақаларида бошланган ҳарбий амалиётлар доирасида ўтказилмоқда.\nБалади Ньюс агентлигининг Идлибдаги мухбирига кўра, шанба куни режимнинг ҳарбий самолётлари Ҳубайт, Куфри Авид, Карсаа, Маар Таҳрима каби шаҳар ва қишлоқларга ҳамда Идлиб жанубидаги Ҳасс атрофларига ракеталар отди. Берилган зарбалар фуқаролар орасида ҳеч қандай қурбонлар келтирмаган бўлса-да, бироқ моддий зиёнларни келтириб чиқарди.\nМухбиримиз – режимга қарашли вертолётлар Идлиб жанубидаги Мааррати Нўмон шаҳрининг Ҳомидия районига портловчи бочкалар ташлаганини, ҳалок бўлганлар қайд этилмаганини маълум қилди.\nХусусан, Россия ҳарбий самолётлари ҳам Идлиб жанубидаги Шаҳшабо тоғли минтақасида жойлашган Трамла ва Кавкаба шаҳарларини нишонга олиб, ҳаво ҳужумларини уюштирди».\nҚонхўр режим ва адоватчи Россиянинг ҳарбий самолётлари «алангали ер» сиёсати доирасида юзлаб ҳаво ҳужумларини содир этиб, минглаб бомба ва ракеталар ёғдириб келишмоқда. Шунга қарамай, одамлар ўзларидаги оз имкониятлари билан бўлса ҳам уларга қарши туриб, олдинга силжишларини қийинлаштирмоқдалар. Кейин, баъзи ҳудудларни ташлаб чиқишга тўғри келса, баъзиларини гоҳ у томон, гоҳ бу томон ўз назоратига оляпти. Шом заминида гувоҳ бўлаётганимиз бу ҳодисалар барчага ойдек равшан бўлиб қолган ҳақиқатларни кўрсатмоқда. Гап шундаки, қонхўр режим кучларида заифлик ва аскарларда маънавий ҳолсизлик юзага келгани ҳамда қарши жанг олиб бориб, жангни ўз фойдаларига ҳал этиш имкониятларини йўқотишаётгани яққол кўриниб қолди. Ҳолбуки, режим ўзининг бутун қуруқлик ва ҳаво кучларини сафарбар қилиб, кенгкўламли бомбардимонларни содир этяпти. Агар АҚШ ва Россия режаси асосида халқаро ёрдамлар берилмай, Эрон ва унинг тарафдорлари томонидан тўғридан-тўғри регионал қўллаб-қувватлов кўрсатилмаганда эди, бу режим эрта қачон тугаб битган бўлар эди.\nШундай экан, Шом аҳлининг вазифаси шундан иборатки, улар Аллоҳнинг мустаҳкам арқонини маҳкам ушлаб, ўзларига қарши тўқилаётган фитналарга қарши турсинлар, асло умидсизликка тушмасинлар. Аксинча, ҳаракатга келишларига сабаб бўлган ҳақ устида собит туришда давом этиб, атрофларидаги холис ака-укаларига қўшилсинлар. Шу билан бирга, онгли тарзда ҳаракат қилишлари, Роббимиз рози бўладиган ва ақидамиздан балқиб чиққан лойиҳа бўлмиш Пайғамбарлик минҳожи асосидаги рошид Халифаликни барпо этиш лойиҳасини маҳкам ушлашлари керак. Бу лойиҳани куфр, истибдод ва жиноятга асосланган режим харобалари узра амалга ошириш учун шу лойиҳа асосида ҳаракат қилишлари лозим. Буни Роббимиз динига нусрат-ёрдам бериш ва Пайғамбарлик минҳожи асосидаги рошид Халифалик давлатини барпо этиш учун У Зотнинг розилигини кўзлаб амалга ошириш лозим. Фақат шундагина икки дунё бахти ва муваффақиятига ноил бўламиз.\n← Туркиянинг Россиядан С-400 комплексини сотиб олиши ва бу масаланинг қандай тугаши тўғрисидаги баҳслар ҳақиқати\nМусулмонларнинг фитр куни борасидаги ихтилофлари ойни кўриш борасидаги ихтилофми ёки малай режимлардаги ихтилофми?! →\nبِسْمِ اللهِ الرَّحْمٰنِ الرَّحِيمِ Туркиянинг Россиядан С-400 комплексини сотиб олиши...


Норвегияликлар нега электр энергиясини тежашмайди ва уйни иситишда газдан фойдаланишмайди?\n15:50 / 25.12.2019\nАксарият норвегияликлар уйларини иситиш учун электрда ишлайдиган иситгичлардан фойдаланишади.\nГарчи ушбу шимолий мамлакатда йилнинг бир неча ойи давомида биноларни истишга тўғри келса-да, Норвегия аҳолиси электр тўловларидан асло қўрқмайди. Юқори даражадаги иш ҳақи ва электр энергияси тарифлари пастлиги ҳисобига норвегияликлар ўзларига буни бемалол раво кўра олишади. Шу билан бирга, худди шу каби бадавлат тоифага кирувчи қўшни швецияликлар ва данияликлар электр энергияси учун катта миқдорда маблағ сарфлашга мажбур. Ҳамма гап Норвегиянинг Европа географик харитасида жойлашган ажойиб ўрни билан боғлиқдир.\nНорвегиянинг устун жиҳати мамлакат Шимолий ва Норвегия денгизларида углеводород қазиб чиқаришида эмас. Дарҳақиқат, нефть қазиб олиш Норвегия иқтисодиёти таянчларидан биридир, аммо ишлаб чиқарилган углеводородларнинг атиги 5 фоизи ички бозорда истеъмол қилинади — қолган қисми Европа Иттифоқи ва АҚШга экспорт қилинади. Ушбу шимолий мамлакатнинг энергетикаси сувга асосланган. Бир қанча йирик гидроэлектростанциялар мавжуд бўлиб, улар Норвегиянинг электр энергиясига бўлган эҳтиёжининг 95 фоизини таъминлайди ва бу дунёда гидроенергетикадан фойдаланиш даражаси бўйича энг юқори кўрсаткичдир.\nНорвегия гўзал фиордларга (қирғоқлари қояли денгиз кўрфази) уланиб кетувчи тор ва чуқур дарё водийлари билан тўлган Скандинавия ярим оролининг ғарбий қисмини эгаллаган. Мамлакатнинг ғаройиб рельефи юзага келишига қадимги тектоник жараёнлар, сўнгги музлик даврида бу ерда жойлашган ва денгиз томон чекинаётиб шундай ўзига хос изларни қолдирган қудратли муз қопламлари сабабчи бўлган.\nТор ва чуқур дарё водийлари тўғон ва сув омборлари қуриш учун жуда қулайдир. Бундан ташқари, мамлакатда кўплаб табиий шаршаралар ва кўллар мавжуд бўлиб, улар ҳам энергия манбаи сифатида хизмат қилади. Норвегия ўз афзалликларидан жуда устомонлик билан фойдаланади, чунки бу мамлакатдаги ГЭСларда ишлаб чиқарилган энергия нафақат норвегияликларни таъминлайди, балки экспортга ҳам йўналтирилади.\nОртиқча ишлаб чиқарилган арзон электр энергияси туфайли Норвегия замонавий Европада жуда машҳур бўлган шамол энергияси ёки бошқа муқобил манбаларни ишлаб чиқишга шошилмаяпти.\nЎзбекистон ва Тожикистон Зарафшон дарёси ҳавзасида ГЭС қуриш масаласини муҳокама қиляпти\n03:31 / 27.02.2020\nКоронавирус яна учта давлатда аниқланди. Германияда эпидемия бошлангани, Литвада фавқулодда ҳолат эълон қилинди


Урганч туман судининг ўзбек журналистлари Бобожоновларга тегишли уйларни «давлат эгалигига ўтказиш» тўғрисидаги ижро ижро варақаси, суд қарорига шикоят қилишнинг олти ойлик муддати тугаган 27 август куни Ғайрат Бобожоновга берилган.\nИжро варақасига кўра, туман суди 2018 йилнинг 22 январида ўтган ва суднинг ҳал қилув қарори 12 февралдан қонуний кучга кирган.\nУрганч туман ҳокимлиги давосига кўра, суд Қудрат ва Ғайрат Бобожоновларга тегишли турар жой, ер участкаларини «эгасиз қолдирилган» дея ҳал қилув қарори чиқарган.\n«Бу уйда менинг ўғлим оиласи билан туради. Лекин суд қарори чиққанидан олти ой ўтиб бизга ижро варақасини жўнатишаяпти», дейди шу мулк эгаларидан бири, Урганчда яшаётган Ғайрат Бобожонов.\nУнга берилган Урганч туман судьяси Ў. Машарипов имзолаган Ижро варақасида «Қоровул қишлоғи, «Шодлик» маҳалласи, «Зиёкор» кўчаси 14-уйда жойлашган турар жой эгасиз деб топилсин ва Урганч туман ҳокимлиги балансига ўтказилсин», деб ёзилган.\nШунга икки томчи сув каби ўхшаш ҳужжат Шуҳрат Бобожонов номига ҳам келган. Унинг ҳам Урганч туманида икки қаватли уйи бор эди. Ҳокимлик қарорида ёзилганидек қаровсиз эмас эди.\nМХХнинг сўнгги зарбасими?\n«Элтуз» мухбири суҳбатлашган «Арбоблар» МФЙ фаолига кўра, шу йилнинг бошида МХХнинг Хоразм вилояти ходимлари маҳалла раиси Б. Бекбергановга тазйиқ кўрсатиб судда Бобожоновларга қарши ëлғон маълумот беришга мажбурланган.\nБу каби ҳаракатлар сабаби, «Элтуз» нашри журналисти Қудрат Бобожоннинг фикрича, унинг, журналист акаси ва укаларининг журналистик фаолияти билан боғлиқ бўлиши мумкин.\n«Чунки айнан бизнинг нашримизда, ўтган даврлардан фарқли кейинги бир йил ичида кўплаб МХХ зобитларининг кирдикорлари фош этилди. Тўғри, Каримов даврида ҳам бизни газеталарда қоралашган, ҳусусий телевидениямизни ёпиб, сўз эркинлигидан маҳрум қилиш уринишган, номимизни бадном қилишга ҳаракат қилиб келишган, лекин ҳеч бир мулозим уйимизни тортиб олиш даражасида тубанликка бормаган эди», дейди Қудрат Бобожонов.\n2005 йил Андижон воқеаларини ёритганлиги сабаб таъқибга учраган журналист Қудрат Бобожон мамлакатни тарк этиб Швецияда яшай бошлаган, бугунги кунда унинг фарзандлари ва набиралари Урганчда яшамоқда. Унинг акаси, «Озодлик» радиоси журналисти Шуҳрат Бобожон эса Урганчдаги ҳусусий «Эй Эл Си» телеканали тугатилганидан кейин, 2001 йили мамлакатни тарк этганди.\nЖурналистларнинг онасига ҳужум\nЖурналистларнинг онаси Шукуржон Мадрахимова\nБобожоновларнинг онаси 75 яшар Шукуржон Мадраҳимова яшайдиган Урганч туманидаги уйга 2017 йилнинг 18 апрелида бир нечта нотаниш аёллар ҳужум уюштиришганди.\nХонадонга бостириб кирган аёллар унинг ўғилларини “Ватан хоинлари” дея, куракда турмайдиган сўзлар билан хақорат қилишган, яқинларига қўнғироқ қилмоқчи бўлганида телефонини тортиб олиб, ерга улоқтиришганди.\nҒалати томони шундаки, воқеа содир бўлган заҳоти участка милицияси ходими билан яна ўша халқ орасида «Бакварган қассоб» дея танилган Урганч туман арбоблар маҳалласи раиси кириб келган.\nШуҳрат Бобожон «Эй Эл Си» ТВ канали ёпилиши ортидан мамлакатни тарк этганди\nОнасига қилинган ҳужумдан милицияга шикоят аризаси ёзмоқчи бўлган бобожоновларнинг синглиси Барнони бу ҳаракатдан тўхтатиб:\n«Ундан кўра, онангиз кечирим сўрасин ўғилларининг қилмиши учун!» деган эди у ўшанда.\nТуман ҳокимлиги миқёсидаги фирибгарлик\nҒайратнинг тортиб олинаётган уйи\nҲорижда яшаётган журналистларнинг Урганчдаги мулкларини тортиб олиш иддаоларини ўрганаркан, «Элтуз» нашри Урганч туман ҳокимининг қурилиш ишлари бўйича ўринбосари 29 яшар Бекзод Абдримовнинг шу йилнинг 1 июлида пора устида қўлга олингани ҳақидаги фактларга дуч келди.\nХоразм вилоят ТВ орқали 6 июлда узатилган кўрсатувда, вилоят Хавфсизлик хизмати ва вилоят прокуратураси томонидан Бекзод Абдримовнинг 5 миллион сўм пора олган пайтида ушлангани айтилади.\nАниқланишича, туман ҳокими ўринбосари бу пулни Урганч туманида жойлашган 5 сотихли томорқа ерига эгалик ҳуқуқини берувчи туман ҳокимининг қарорини чиқариб бериш учун олган.\nҚудратнинг боғ девори\nБ. Абдримовга нисбатан Жиноят Кодексининг 210 моддасига мувофиқ жиноий иш қўзғатилган.\nБекзод Абдримов Фуқароларнинг мулкка эгалик қилиш масалаларини кўриб чиқиш комиссияси раиси ҳам бўлган.\nБобожоновларга тегишли мулкнинг эгасизлиги ҳақидаги суд ҳужжатлари, қарор ва ижро варақаларининг атай, олти ойлик шикоят муддати ўтганидан кейин олти ой ўтиб очиқланиши, бу ҳаракатларда сиёсий мотивдан кўра, кўпроқ шахсий манфаатлар ҳам яширинган бўлиши мумкинлигини кўрсатади.\nСиёсий қарашлари учун шахсларнинг мулкини тортиб олиш холати, ҳатто Ўзбекистон учун ҳам кам учрайдиган ҳодисадир. Ака ука Бобожоновлар, масалани ҳуқуқий тартибда ҳал қилиш учун адвокатга мурожаат этишди.\ndata-title="Хоразм суди танқидчи журналистларнинг уйини мусодара қилди" data-description="Урганч туман судининг ўзбек журналистлари Бобожоновларга тегишли уйларни "давлат эгалигига ўтказиш" тўғрисидаги ижро ижро варақаси, суд қарорига шикоят қилишнинг ..." data-image="https://eltuz.com/wp-content/uploads/2018/08/rasm4048.jpg" data-url="https://eltuz.com/asosiy-mavzular/206636/" data-services="facebook,odnoklassniki,twitter,telegram" data-counter="ig">\n11 апрел 2015\nСочи Олимпиядасида бечора гастарбайтерлар ҳақида эсланг\nҚудрат Бобожон Улар, президент Каримов нафратлангани ва дангасалар дея атагани, уларни овлашган, лагерларга, кейинчалик қайтиш чиптаси эвазига меҳнатга мажбур ...\n26 октябр 2021\nЎзбекистонда қашшоқликни қандай қисқартириш мумкин?\nЮлий Юсупов, иқтисодчи, Иқтисодий тараққиёт маркази директори (Ўзбекистон) Совет латифаси: 1917 йилда декабристнинг набираси кўчадаги шовқинни эшитиб, хизматкорини нима ...\n25 апрел 2018\nБир ҳайкал 10 йилда 4 марта жой алмаштирди\nКаримов даврида шаҳар чеккасига чиқариб ташланган Шомаҳмудовлар ҳайкали яна эски жойига қайтарилмоқда. Ҳайкаллар 9 май куни «Истиқлол» (собиқ «Халқлар ...


Оқдарёда “суюқ олтин” етиштирилмоқда | QISHLOQ HAYOTI\nЗайтун инсон саломатлигини асрашда жуда самаралидир. Унинг ёғи кимёвий таркиби жиҳатидан она сути таркибидаги мойга яқин туради. Греция, Италия, Испания каби йирик давлатлар энг катта даромадни айнан зайтун мойидан олганликлари учун ҳам уни “суюқ олтин” дейишади.\nМана шундай хазинани юртимизда етиштириш учун барча имкониятлар ишга солинмоқда. Хусусан, Оқдарё туманида зайтунзор ташкил этиш ишлари қизғин кечмоқда.\n– Ноёб ўсимликларни кўпайтиришга қизиққаним учун 2015 йили ўз ҳисобимиздан Туркиядан 140 дона зайтун кўчати олиб келиб, хўжалигимиздаги 80 сотих майдонга экдик, – дейди “Оқдарё Машраббек” фермер хўжалиги раҳбари Мавлуда Ашурова. – Зайтун дарахти 4-5 йилда ҳосилга киради. Олтинчи йилга бориб, ҳар бир кўчат 90 килограммгача ҳосил бериб, ундан 30-35 литргача қимматбаҳо ёғ олиш мумкин. Икки йил давомида мутахассислар тавсияси асосида керакли озиқлантирувчи дорилар бердик. Зайтун парвариши жуда нозик экан. Бу дарахт 10 даражадан паст совуқ ва 40 даражадан ортиқ иссиққа чидамсиз. Шунинг учун ўтган йили ёз чилласида кўчатларимизнинг катта қисми қуриб қолди. Шундай бўлса-да, барча имкониятни ишга солдик. Хориждан керакли дориларни келтирдик. Натижада 90 туп кўчатни асраб қолдик. Улар ҳозир бошқатдан янги ниҳоллар чиқариб, яхши ривожланяпти, фақат ҳосил бериш даври бироз кечикди. Қолаверса, зайтунни суғоришда юмшоқ оқар сувдан фойдаланиш талаб этиларкан. Хўжалигимиз ҳудудида табиий оқар сув йўқлиги учун артезиан сувидан фойдаланяпмиз. Бу эса кўчатлар ривожини бироз ортга сурмоқда.\nЗайтун кўчатлар ҳосилга киргунга қадар қатор ораларига сабзавот ва такрорий экинлар экилади. Табиийки, суғориш сабзавот ва мевага ҳам бирдек таъсир қилади. Зайтунларни қиш чилласида совуқдан асраш учун кўчатлар полиэтилен плёнка ва бошқа шунга ўхшаш жиҳозлар билан ўралади. Кўчатлар тўлиқ иқлимга мослашиб олмагунча алоҳида парвариш лозим. Шу боис зайтунни парваришлаш технологиясини ўзлаштириш учун фарзандларимни Туркиядаги зайтунчилик хўжалигига тажриба оширишга юбордим. Бундан ташқари, келгуси йили Хитойдан ўриб олинадиган тут навларини келтиришни ҳам мўлжаллаяпмиз.


Зеро, истиқлол йилларида она-Ватанимиз байроғи тасвири туширилган “пўлат қушлар” Ўзбекистонимизни ҳаво йўллари орқали дунёнинг кўплаб давлатлари билан боғлаб, ишончли, хавфсиз, замонавий ва юқори даражадаги сервис хизматлари кўрсатиб келмоқда. Шубҳасиз, бунда Президентимиз Ислом Каримов ташаббуси билан мустақиллигимизнинг илк йилларидан бошлаб миллий ҳаво йўллари тараққиёти учун ташкилий-ҳуқуқий асос яратилиб, соҳага алоҳида эътибор қаратилаётгани муҳим омил бўлаётир.\nДарҳақиқат, ўтган давр мобайнида самолёт парки тубдан янгиланиб, замонавий русумдаги ҳаво кемаларига техник хизмат кўрсатиш бўйича илғор база яратилди. Шунингдек, ҳаво ҳаракатини бошқариш тизими реконструкция қилиниши асносида, юқори малакали кадрлар тайёрлаш бўйича ислоҳотлар изчил давом эттирилди. Соҳада замон талабларига тўла мос келадиган мустаҳкам моддий-техник база ва буткул янгича инфратузилмага асос солинди. Буларнинг барчаси молиявий-иқтисодий инқироз шароитида ҳам иқтисодий барқарорлик суръатларини сақлаб қолиш имконини берди.\nХизмат кўрсатиш сифатининг юқорилиги бевосита фойдаланилаётган техникалар ва уларнинг имкониятларига боғлиқ. Шу боис 2004 йилдан бошлаб барча эскирган техникалар босқичма-босқич илғор моделларга алмаштирилди. Бугунги кунда кенг фойдаланилаётган “Боинг-757/767”, “А320”, ўзимизнинг “Ил-114-100” авиалайнерлари диёримиз кўрку фахрига айланган.\nДиққатга сазовор жиҳати, уларнинг барчаси бизнес-классга эга бўлиб, парвоз давомида вақтни мазмунли ўтказишлари учун мижозларга зарур қулайликлар яратилган. Йўловчиларга планшет компьютерлари тақдим этилиши бунга бир мисолдир. Яқин келажакда бундай имкониятлар янада кенгаяди. Чунки 2016 йилда МДҲ ҳудудида биринчилардан бўлиб, Ўзбекистонга энг инновацион ва тежамкор ҳаво кемаси — “Боинг-787-8 Дримлайнер” олиб келинади.\nСамолётларимиз қанча замонавийлашиб бораётган бўлса, аэропортлар ҳам шунга яраша кўркам қиёфа касб этмоқда. Жумладан, жаҳон стандартларига монанд учиш ва қўниш майдони, йўловчилар перрони, аэродром, вокзал каби объектлардан иборат миллий ва замонавий меъморчилик анъаналарини ўзида мужассамлаштирган аэропортлар тармоғи шакллантирилди. Уларнинг халқаро мақомга эга эканлиги, айниқса, диққатга сазовор.\nМазкур объектларга халқаро сифат менежменти тизими ва замонавий техникалар жорий этилиб, йўловчи терминаллари кўпайтирилди. Айни чоғда “Тошкент” халқаро аэропорти терминалидаги VIP ва CIP заллари таъмирланаяпти. Энг улуғ, энг азиз байрамимиз арафасида “Фарғона” аэропортида янги аэровокзал мажмуи ишга туширилиши кутилмоқда. Буларнинг барчаси хизмат кўрсатиш сифати ҳамда технологияси янада такомиллашиб бораётганини англатади. Бу, ўз навбатида, халқаро миқёсда юксак даражада эътироф этилаяпти. Узоққа бормайлик, шу йилнинг июнь ойида учта аэропортимиз Фуқаро авиацияси “Аэропорт” ассоциациясининг нуфузли танловларида турли номинациялар бўйича ғолибликни қўлга киритди. “Бухоро” халқаро аэропорти йилига 100 мингдан ярим миллионгача йўловчига хизмат кўрсатувчилар орасида “Жадал ривожланаётган аэропорт” деб топилган бўлса, “Самарқанд” ва “Урганч” халқаро аэропортлари “Ишлаб чиқаришга қўшган ҳиссаси учун” муносиб тақдирланди.\n“Навоий” халқаро аэропортининг ҳам обрўси тобора ошмоқда. Бинобарин, унинг негизида ташкил этилган Интермодал логистика марказининг ишлаб чиқариш қудрати ортиб, Зарафшон маркази билан Евроосиёнинг кўплаб логистика марказлари боғланмоқда. Айни пайтда бу ердан Франкфурт, Инчон, Вена, Милан, Брюссель, Сарагоса, Дубай, Деҳли, Тяньзинь, Ханой каби шаҳарларга парвозлар амалга оширилаяпти. Жорий йилнинг олти ойида мазкур маскан орқали юк ташувлари ҳажми 14,2 минг тоннани ташкил этгани бунга яққол мисол бўла олади.\nБундай натижаларни қўлга киритишда юқори малакали кадрлар тайёрлаш изчил йўлга қўйилгани катта роль ўйнамоқда. Зеро, тизимда энг сўнгги русумдаги лайнерларни бемалол бошқара оладиган учувчилар, ширинсухан ва юксак муомала маданиятига эга борт кузатувчилари, шунингдек, моҳир техник ходимлар фаолият юритади. Шундай бўлса-да, ишчи-ходимлар малакасини ошириб бориш масаласи доимий эътибор марказида. Масалан, МАК Ўқув-машқ маркази Тренажёр мажмуидаги “Боинг-757/767”, “А320” лайнерлари тренажёрлари, “Ил-114-100”нинг ноёб “Full-flight” симулятори ёрдамида учувчи таркиб реал воқелик шароитида машғулот ўташи уларнинг билим ва кўникмаларини мустаҳкамлашда асқотаяпти.\nАвиатехника воситаларининг созлиги парвозлар хавфсизлиги гаровидир. Марказий Осиёдаги фуқаро авиацияси воситаларига барча турдаги техник хизматларни кўрсатувчи энг йирик авиатаъмирлаш корхонаси — “Uzbekistan Airways Technics” мазкур масъулиятли вазифани шараф билан адо этиб келмоқда. Бу ерда нафақат маҳаллий, балки хорижий ҳаво транспорти воситаларига ҳам юқори даражада техник ва таъмирлаш хизматлари кўрсатилмоқда. Ҳозирги пайтда корхона негизида “Боинг” компанияси билан ҳамкорликда композит материаллардан тайёрланган самолёт конструкцияларининг йирик қисмларини таъмирлаш бўйича Марказ қурилаётганини ҳам таъкидлаш жоиз.\nХўш, уйғун фаолият самаралари нималарда намоён бўлаяпти дерсиз?\nАввало, хавфсиз, барқарор ва қулай хизмат кўрсатишнинг юқори сифатига эришилаяпти. Йилдан-йилга парвозлар географияси кенгайиб бормоқда. Жорий йилда Сингапур билан ҳаво алоқалари ўрнатилди. Термиздан Санкт-Петербургга, Урганчдан Волгоградга янги мунтазам қатновлар очилди... Бу каби янгиланишлар туфайли Миллий авиакомпания 2014 йилнинг биринчи ярим йиллиги натижаларига кўра, муайян ютуқларни қўлга киритди.\nГап шундаки, ушбу даврда 11,4 минг рейс амалга оширилиб, 1,2 миллиондан ортиқ йўловчилар ўз манзилига етказилди. Почта ва пуллик багажни ҳисобга олганда, 20 минг тоннадан зиёд юк ташилди. Бу кўрсаткичлар узоқни ўйлаб амалга оширилаётган чора-тадбирлар, пухта амалий ҳаракат, сидқидилдан қилинаётган меҳнат мевасидир.\nҲозирги кунда авиаташув тизимини янада такомиллаштириш ва Халқаро авиация иттифоқи — “SkyTeam” аъзоси бўлишга йўналтирилган тадбирлар изчил давом эттирилмоқда. Буларга эришиш ҳаво йўлларимизнинг дунё миқёсида тутган ўрнини янада мустаҳкамлаш, қатор преференцияларга эга бўлиш, рейслар харитасини кўпайтириш, йўловчиларга хизмат кўрсатиш ва юк ташиш тизимини жадал ривожлантириш, юртимиз авиасаноати ҳамда туризм индустриясининг янада юксалишига мустаҳкам пойдевор бўлади.\nМазкур рукндаги бошқа мақолалар: « Фаол ва ташаббускор маҳаллалар сараланди\tЭлда қадр топганлар »


“1” рақами 5 млн долларга сотилди - Автомобильные новости UZ - Скачать музыку бесплатно новинки музыки 2016-2017\nБААнинг Шаржа амирлигида ўтказилган кимошдида 1,3 мингдан ортиқ одам қатнашди. Унда “12”, “22”, “50”, “100”, “333”, “777”, “1000”, “2016”, “2020” ва “99999” сингари “чиройли рақам”ларнинг элликдан ортиғи савдога қўйилди. Энг қиммат баҳода сотилган рақам “бир” бўлди. Бирлашган Араб Амирликларида истиқомат қилувчи тадбиркор Ориф Аҳмад ал Заруний “1” рақами учун 4,9 млн долларга яқин пул тўлашга рози бўлди. Пулдор тадбиркор фақат шу рақам учун кимошдига келгани, ҳаётдаги шиори “ҳамиша биринчи рақамли бўлиш” эканлиги ва шу рақам учун сўраганларини беришга тайёрлигини ОАВга гапириб берди. Биринчи рақамнинг савдоси 272 минг доллардан бошланди. 2008 йилда яна бир бойвачча Саид Абдул Ғаффор Қурий “1” қайд қилиш рақами учун 14,5 млн доллар тўлаган эди. - деб хабар бермоқда Carzone.uz нашри.


Бағрикенгликдан обод кўнгиллар\nМамлакатимизда инсон манфаатларини таъминлаш, ҳуқуқ ва эркинликларини ҳимоя қилиш, жамиятимизда бағрикенглик ҳамда кечиримлилик фазилатлари олий қадрият сифатида улуғланади. Президентимизнинг 2017 йил 6 декабрдаги "Ўзбекистон Республикаси Конституцияси қабул қилинганлигининг йигирма беш йиллиги муносабати билан афв этиш тўғрисида"ги фармони ижросида ҳам бу ўз ифодасини топмоқда.\nМазкур ҳужжатга мувофиқ 23 нафар навоийлик фуқаро афв этилиб, ўз оиласи бағрига қайтди.\nЖазони ижро этиш муассасасидан қайтган фуқаролар билан профилактика суҳбатлари ташкил этиш, уларнинг саломатлигини муҳофаза қилиш, бандлигини таъминлаш борасида мутасадди идоралар ҳамкорлигида изчил чора-тадбирлар амалга оширилмоқда. Энг муҳими, жазо муддатини ўтаб келган фуқароларнинг эркин ҳаётга кўникишига кўмаклашишдир. Афв этилганларни моддий қўллаб-қувватлаш бўйича белгиланган тадбирларни амалга ошириш қатъий назоратга олинган. Бу уларнинг жамиятда муносиб ўрин топишларида ёрдам беради.\nШунингдек, жойлардаги фуқароларнинг ўзини ўзи бошқариш органлари фаолиятини мувофиқлаштириш бўйича вилоят кенгаши ҳамкорлигида жазони ижро этиш муассасаларидан озод қилинган шахсларга яшаш жойларидан жамоатчи мураббийлар тайинланди.\nвилоят ҳуқуқбузарлик профилактикаси бошқармаси катта инспектори.


Солиқларни бўлиб тўлаш имкони кимларга ва қандай тартибда берилади? » Ўзбекистон янгиликлари – Zamin.uz\n, 02 2021, 21:14\nСолиқларни бўлиб тўлаш имкони кимларга ва қандай тартибда берилади?\n06 июн, 11:00 1 636 Иқтисодиёт\nПрезидент қарори асосида, 2021 йил 1 июндан бошлаб солиқ тўлашда интизомли бўлган тадбиркорларга солиқларни бўлиб-бўлиб тўлашга рухсат берилди.\nШу мавзу юзасидан Kun.uz саволларига Молия вазирлиги Солиқ-божхона сиёсати ва даромадларни прогнозлаштириш департаменти бўлим бошлиғи Умид Ҳамроев жавоб берди.\nУнинг сўзларига кўра, Молия вазирлиги ва Давлат солиқ қўмитаси солиқларни бўлиб-бўлиб тўлашнинг вақтинчалик тартибини ишлаб чиқмоқда. Шунингдек, Солиқ кодексига ўзгартириш ва қўшимчалар киритилади, булар кучга киргунча вақтинчалик тартибга амал қилинади.\n— Кимлар солиқларни бўлиб тўлаш имконига эга бўлади?\n— 2021 йил 1 июн ҳолатига кўра, уч йилдан ортиқ вақтдан буён фаолият кўрсатаётган ҳамда ҳисобланган солиқларни муддатида тўлиқ тўлаб келган, лекин молиявий аҳволига кўра, солиқ қарзини тўлаш имкониятига эга бўлмаётган тадбиркорлик субъектлари солиқларни бўлиб-бўлиб тўлаши мумкин бўлади.\nСолиқ қарзини бўлиб-бўлиб тўлаш Ўзбекистон Республикаси Солиқ кодексининг 97-моддаси 13-қисми талабларини инобатга олиб, солиқ агентларига нисбатан татбиқ этилмайди.\n— Солиқларни қанча миқдорда бўлиб тўлаш мумкин бўлади?\n— Гаровсиз бўлиб-бўлиб тўланадиган солиқ суммаси тадбиркорлик субъектлари томонидан охирги уч йил давомида тўланган солиқ суммасининг 50 фоизидан ошмаслиги лозим.\nДейлик, тадбиркор бугунги кунда 150 миллион сўмлик солиқларни бўлиб-бўлиб тўламоқчи. Бу тадбиркор 2018 йил 6 июндан 2021 йил 6 июнгача (3 йил муддатда) солиқларни ўз вақтида тўлаб келган ва мана шу 3 йил давомида жами тўланган солиқлар миқдори 200 миллион сўм (50 фоизи 100 миллион сўм). Мазкур ҳолатда тадбиркор 150 миллион сўмлик солиқларнинг 100 миллион сўмга тенг миқдорини гаровсиз бўлиб тўлаши мумкин бўлади.\n— Бу имкониятдан тадбиркорлик субъектлари қанча муддатгача фойдаланиши мумкин?\n— Солиқларни бўлиб-бўлиб тўлаш тадбиркорлик субъектлари тўлов муддатлари кўрсатилган график асосида Давлат солиқ бошқармалари ва Йирик солиқ тўловчилар бўйича ҳудудлараро давлат солиқ инспекциясининг хулосаси асосида Ўзбекистон Республикаси Давлат солиқ қўмитаси томонидан 12 ой муддатгача тақдим этилади.\nТадбиркорлик субъектлари томонидан солиқларни гаровсиз бўлиб-бўлиб тўлаш муддатлари бузилган тақдирда, солиқ органининг солиқларни гаровсиз бўлиб-бўлиб тўлаш тўғрисидаги қарори муддатидан олдин тугатилиши мумкин.\n— Солиқларни бўлиб тўлаш учун қаерга мурожаат қилиш лозим?\n— Тадбиркорлик субъектлари солиқларни гаровсиз бўлиб-бўлиб тўлашлари учун солиқ органларининг электрон давлат хизматлари порталидаги шахсий кабинети орқали ҳудудий солиқ органларига ариза билан (ариза шакли қуйида келтирилган) мурожаат қиладилар.\nТадбиркорлик субъектларининг аризаси белгиланган талабларига мувофиқ бўлмаган тақдирда, икки иш кунида солиқларни гаровсиз бўлиб-бўлиб тўлашни рад этиш тўғрисида ҳудудий солиқ органининг қарори қабул қилинади.\n— Aризаларни кўриб чиқиш муддати қанча, неча кун ичида тадбиркор жавоб олиши мумкин?\n— Тадбиркорлик субъектларининг аризаси келиб тушган санадан бошлаб 2 иш куни мобайнида солиқ органи масъул ходими томонидан ўрганилади ҳамда ўрганиш якуни бўйича 1 иш куни ичида Давлат солиқ бошқармалари ва Йирик солиқ тўловчилар бўйича ҳудудлараро давлат солиқ инспекцияси томонидан Давлат солиқ қўмитасига солиқларни бўлиб-бўлиб тўлаш имкониятини бериш юзасидан хулоса тақдим этилади.\nДавлат солиқ қўмитаси 2 иш кунида ҳудудий солиқ органининг хулосаси асосида солиқларни гаровсиз бўлиб-бўлиб тўлаш имкониятини бериш ёки рад этиш тўғрисида қарор қабул қилади.\n— Ўрнатилаётган вақтинчалик тартибда яна нималар назарда тутилган, тадбиркорлар нималарни билиши лозим?\n— Гаровсиз бўлиб-бўлиб тўланадиган солиқ суммасига шу даврда амалда бўлган Ўзбекистон Республикаси Марказий банкининг қайта молиялаштириш ставкасига тенг ставкадан келиб чиққан ҳолда фоизлар ҳисобланади.\nТадбиркорлик субъектларига солиқ органининг солиқларни гаровсиз бўлиб-бўлиб тўлаш ёки бўлиб-бўлиб тўлашни рад этиш тўғрисидаги қарори қабул қилинган, шунингдек, солиқларни гаровсиз бўлиб-бўлиб тўлаш тўғрисидаги қарори муддатидан олдин тугатилган тақдирда, бу ҳақда тадбиркорлик субъектларининг Солиқ органларининг электрон давлат хизматлари порталидаги шахсий кабинетига асослантирилган хат орқали хабар юборилади.\n— Бу вақтинчалик норма дейилмоқда. Бу тартиб қачонгача амал қилади?\n— Молия вазирлиги томонидан буни доимий норма сифатида Ўзбекистон Республикаси Солиқ Кодексига киритиш юзасидан қонун лойиҳаси ишлаб чиқилмоқда.\n1 июндан айрим тадбиркорлар солиқларни бўлиб-бўлиб тўлаши мумкин 23 апр, 12:12\nСолиқларни тўлашни кечиктириш ёки бўлиб-бўлиб тўлаш қандай амалга оширилади? 17 янв, 10:56\nСолиқ турлари қисқартирилди 02 янв, 21:51\nЎзбекистонда ҚҚС «занжири» қандай шакллантирилади? 28 янв, 06:00\nСолиқларни тўлаш муддатини бузганлик учун пеня миқдори оширилади 26 дек, 11:41


10:09 / 07.01.2018\nЎзбекистоннинг бош ҳаво гавани - Тошкент шаҳридаги Ислом Каримов номидаги халқаро аэропорт терминаллари халқаро ва маҳаллий парвозларни бир неча соатга қабул қилмади. Бунга 2018 йил 6 январь кечаси ва 7 январь тунида аэропорт ҳудудида қуюқ туман бўлгани сабаб бўлган. Компания сайтида бу борада эълон берилган.\n"Ўзбекистон ҳаво йўллари" миллий авиакомпанияси ноқулай метеошароит туфайли Тошкент аэропорти ҳаво кемаларини қабул қилмаётганлигини билдиради.\nҲаво маскани атрофини кучли туман қоплаган, кўриш чегараси эса белгиланган минимумдан паст. Халқаро қоидаларга кўра, бундай шароитда ҳаво кемаларини қўндириш тақиқланади.\nҲурматли йўловчилар, Сиздан қуйидаги телефонлар орқали қатновларнинг жўнаш ва етиб келиш вақтини аниқлаштириб олишни сўраймиз +99871 140 28 01/02/03/04.\nҚатнов ҳолатини https://www.uzairways.com/flightstatus?action=2in ҳаволаси орқали текширишингиз мумкин.\nҲурматли йўловчилар! "Ўзбекистон ҳаво йўллари" миллий авиакомпанияси сизнинг хавфсизлигингиз ҳақида қайғуради ва бизни тўғри тушунганингиз учун миннатдорчилик билдиради”, - дейилади миллий авиакомпания хабарида.\nХабар ёзилаётган вақтда, эълондаги ҳаволада 6 та халқаро парвоз ушлангани ҳақида маълумот бор эди.\nБулар ZM 1029 (Бишкек), UT 805 (Москва), FV 6971 ва SU 6971 (Санкт-Петербург), HY 602 (Москва) ҳамда HY 272 (Истанбул) шаҳарларидан келувчи рейслар эди.\nБиз кўрсатилган рақамлардан бирига қўнғироқ қилиб, парвозлар неча соат амалга оширилмагани, нечта рейс неча соатга кечикиши мумкинлиги ҳақида сўраганимизда, бу ҳақда маълумот бера олмаслигини ҳамда ҳеч ким буни маълум қилмаслигини айтишди.\n17:50 / 18.05.2018


«Супер-контракт» асосида ўқишга кириш учун бу йил неча балл тўплаш керак?\nЎзбекистон 01:56 / 12.07.2018 132746\n2018/19 ўқув йилида қабул имтиҳонларида 56,7 ёки ундан юқори балл тўплаган, аммо қабул квотаси бўйича рақобатда етарли балл тўплай олмаган абитуриентлар оширилган тўлов-контракт суммасини тўлаш орқали талабаликка тавсия этилиши мумкин. Бу ҳақда Олий ва ўрта-махсус таълим вазири Ином Мажидов Kun.uz'га маълум қилди.\n«Шу йилги имтиҳонлар, хабарингиз бор, 15 кун давомида бўлиб ўтиши режалаштирилган. Бундан ташқари саволлар сони ҳам камайтирилган, яъни ҳар битта фан блоки бўйича 30тадан савол тақдим этилади. Энди, қабул имтиҳонларидан етарли балл тўплай олмай, оширилган тўлов-контракти бўйича ўқишга киришни истаган абитуриентлар учун янги мезон белгиланди. Улар 56,7 ёки ундан кўп балл тўплаган ҳолда ҳам ўқишга кира олмаса, юқорида қайд этилган имкониятдан фойдаланади», дейди вазир.\nМаълум қилинишича, Давлат қабул комиссияси аъзолари абитуриент ҳеч қандай балл тўплай олмаган тақдирда ҳам талабаликка тавсия этилиши ҳақида ўйланмоқда. Вазирнинг айтишича, агар шундай тизим йўлга қўйилса, оширилган тўлов-контракт миқдори анча юқори бўлиши тайин.\nҚуйидаги ҳавола орқали вазир билан интервьюни тўлиқ равишда томоша қилишингиз мумкин.\nMover'да кўриш (Tas-ix)


Тадбиркорларни мамлакатимизда бизнес фаолиятни яхшилаш мақсадидаги сўровномада иштирок этишини сўраймиз\nСавдо-саноат палатаси, Бирлашган Миллатлар Ташкилоти Тараққиёт Дастури (БМТТД) ҳамда Олий Мажлис Сенати билан ҳамкорликда мамлакатимизда бизнес фаолиятини юритишнинг шарт-шароитларини аниқлаш мақсадида тадбиркорлар учун сўровнома ўтказишни ташкилаштирди.\nЖаҳон банкининг «Doing Business-2018» рейтинг кўрсаткичи мамлакатимизда бизнес фаолиятини юритишнинг шарт-шароитларини баҳолаб, унга кўра Ўзбекистон Республикаси 190 та мамлакат орасидан 74 – ўринни эгаллаганлиги маълум қилди. Бу кўрсаткич "Doing Business-2017" хисоботидаги Ўзбекистон Республикасининг ўрнига қараганда яхшироқ бўлишига қарамасдан, жойлардаги айрим шарт-шароитлар яхшиланиши кераклигини билдиради.\nСўровнома мамлакат ҳудудларидаги тадбиркорлик субъектларининг фаолиятида юз бераётган муаммо ва тўсқинлик қилаётган жиҳатларни аниқлаб олиш мақсадида тузилган. Ушбу сўровнома натижалари асосида Ўзбекистон Республикасида бизнес юритиш муҳитини яхшилаш мақсадида ҳукумат, масъул вазирлик ва идоралар, давлат органлари учун тавсиялар ишлаб чиқилади.\nЎзбекистон Республикаси бизнес фаолиятини юритиётган тадбиркорлар ушбу сўровномада қуйида берилган ҳавола орқали саволларга жавоб берган ҳолда иштирок этишга таклиф этилади. Сизнинг шарҳларингиз ва таклифларингиз Ўзбекистон Республикасида бизнес фаолиятини юритишнинг шарт-шароитларини яхшилашга ёрдам беради.\nЎзбек тилидаги сўровнома: https://goo.gl/forms/vXUxxzqrllC0SWCL2\nРус тилидаги сўровнома: https://goo.gl/forms/yr2DzzD1fkWOeJH22\nИнглиз тилидаги сўровнома: https://goo.gl/forms/PVdpTj5WABNCXqxg2\nСўровномани ўтказиш 1 апрелгача давом этади.


Аpple Ўзбекистонда расмий офисини очиши кутилмоқда - Zamin.uz\n17:17 / 04.01.2021\nЯқин кунларда Ўзбекистонда Аpple компаниясининг расмий офислари очилади. Бу ҳақда Ахборот технологиялари ва коммуникацияларини ривожлантириш вазирлиги ахборот хизмати раҳбари Шерзод Аҳматов маълум қилди.\n«Дунёдаги ТОП-10’ликка кирадиган Samsung компаниясининг республикамизда тўртта расмий офиси очилди. Яқин кунларда Аpple компаниясининг ҳам расмий офислари очилиши режалаштирилмоқда.\nБу албатта аҳолимиз учун янада қулай дунёга машҳур бўлган компанияларнинг хизматларидан фойдаланиш имконига эга бўлади», деган вазирлик вакили АОКАда ўтказилган брифингда.\nМаълум қилинишича, 2020 йил 1 ноябр ҳолатига кўра, ўтган йилнинг шу даврига нисбатан Ўзбекистонга мобил телефоннинг қонуний импорти қарийб 10 бараварга ошган. 2020 йил январдан 1 ноябргача Ўзбекистон 781,7 минг мобил телефон импорт қилган.\nВазирлик вакилининг сўзларига кўра, Вазирлар Маҳкамаси қарорига асосан мобил қурилманинг бир слотига тегишли IMEI-коди 2019 йил 1 ноябргача автоматик рўйхатдан ўтган ва базага киритилган бўлса, унинг бошқа слотидаги IMEI-коди қурилма эгаси томонидан қуйидаги ҳаракатлар бажарилганидан сўнг тизим оператори томонидан 3 иш соати мобайнида бепул амалга оширилади:\nНизомга мувофиқ анкета тақдим этиш.\nМаълум қилинишича, тизимни жорий этишнинг биринчи босқичида, яъни 2019 йил 1 апрелдан 1 ноябрга қадар 36,2 млн IMEI кодлар тизимда автоматик тарзда бепул асосда рўйхатдан ўтказилган. Иккинчи босқичда (1 ноябрдан 1 декабргача) эса 2,8 млн IMEI кодлар тизим операторига мурожаат қилиш орқали бепул асосда рўйхатдан ўтказилган. 2019 йил 1 декабрдан мобил қурилмаларнинг IMEI-кодларини рўйхатдан ўтказиш пуллик асосда амалга оширилиб келинмоқда. “Замин” янгиликларини “Twitter”да кузатиб боринг\n3-01-2021, 22:23, Технология\n16-09-2020, 12:43, Технология\nЎзбекистонда 1 октябрдан телефон рақамини сақлаб қолиб, операторни ўзгартириш мумкин бўлмайди\n4-09-2020, 07:00, Технология\n29-06-2020, 16:53, Технология\n8-04-2020, 20:00, Технология\n24-04-2015, 12:21, Технология


Ишларни эртага қолдириш одатидан қандай воз кечиш мумкин? - XABARDOR.UZ\nЖаҳон соғлиқни сақлаш ташкилоти (ЖССТ) маълумотларига кўра, одамларнинг 50 фоиздан кўпи - сурункали прокрастинатор. Улар лойиҳаларни топшириш вақтини кечиктиришади, зарур ҳисоб-китобларни вақтида амалга оширишмайди ва иш вақтида ижтимоий тармоқлар бўйлаб "кезишади". Ишингиз кўп бўлса-ю, ҳеч унга кириша олмаётган бўлсангиз, нима қилиш керак? "Здоровье с Еленой Малышевой"да шунга доир маълумотлар берилди.\nПрокрастинация - инсоннинг муҳим ишларни рад этиб, майда ишлар билан шуғулланиш ёки кўнгилочар машғулотларга берилиш ҳолати. У бир вақтнинг ўзида ишнинг муҳимлиги ва шошилинчлигини яхши англайди. Прокрастинация шу жиҳати билан дангасаликдан ажралиб туради: бирор ишни бажаришга эринган инсон буни тушуниб турса-да, хавотир ҳам олмайди. У шунчаки ишни четлаб ўтишга уринади. Прокрастинатор эса ўзини оқлаш учун баҳона излайди ва виждони олдида қийналади.\nБу ҳолат 96 фоиз одамларга таниш ва умуман нормал ҳолат ҳисобланади. Прокрастинация фақат ишда ёқимсиз вазиятлар ва атрофдагиларнинг норозилигини келтириб чиқаргандагина муаммога айланади.\nНима учун прокрастинацияга дуч келамиз?\nБу ҳолатни изоҳлаш мумкин бўлган кўп назариялар бор. Уларнинг энг машҳури ҳиссиётлар учун миянинг бир участкаси, режалаштириш ва эътибор учун эса - бошқаси жавоб бериши тўғрисидаги назариядир. Шу боис кўнгил ёзиш истаги ва фойдали иш қилиш зарурати ўртасида қарама-қаршилик юзага келади. Агар ҳузур-халоват маркази ғолиб бўлса, прокрастинатор ишни кейинга қолдиради ва ўзига ёққан бирор бошқа машғулот билан шуғулланади.\nУнга қарши қандай курашиш мумкин?\nТажрибали прокрастинатор ва WaitButWhy.com сайти асосчиси Тим Урбан TED анжуманида прокрастинацияга қарши курашга доир қўлланмалар иш бермаслигини айтди. Уларни ахир ақлли, теран фикрловчи кишилар ёзади-ку - акс ҳолда улар бундай ҳажмдаги матн ва тадқиқотларни уддалай олишмас эди. Шундай бўлса-да, вазиятдан чиқиш йўлини излаш керак, бўлмаса, прокрастинация бутун ҳаётингизни "еб битиради".\nОлимларнинг прокрастинацияга оид асосий маслаҳатларини эътиборингизга ҳавола қиламиз - агар уларнинг ҳеч бири сизга ёрдам бермаса, психоаналитикка учрашиш вақти келган бўлади. Сизнинг прокрастинацияга мойиллигингиз қандайдир чуқур психологик муаммонинг асорати бўлиши мумкин.\n1. Рўйхат тузинг\nИшларингизни кичик ва оддий пунктларга ажратинг. Масалан, диплом ёзишингиз керак. Тахминан қуйидагича рўйхат тузинг:\nЖиҳозлашга талабларни аниқлаш;\nКомпьютерни ёқиб, ҳужжатни яратиш;\nШу тариқа катта ва жуда оғирдек туюлган иш бир неча майда ва оддий ишларга айланади.\n2. Ижтимоий тармоққа киришни блокланг\nИжтимоий тармоқлар - энг кучли чалғитувчи омил. Қурилмангизга ижтимоий тармоқларга киришни вақтинчалик блокловчи иловани юклаб олинг ва телефондаги барча хабар манбаларини ўчириб қўйинг.\n3. Реалист бўлинг\nОлдингизга ҳаддан ташқари мураккаб вазифа қўйманг: киришмоқчи бўлган ишингиз қанча мураккаб бўлса, уни бошлаш шунча қийин бўлади. Охир-оқибат сиз уни кейинга кўчирасиз ва куни бўйи ижтимоий тармоқларни саҳифалаб ўтираверасиз.\n4. Бирор иш билан шуғулланинг\nСиз катта ва зерикарли маъруза ёзишингиз керак, бироқ бунинг ўрнига спорт залига бордингиз, харид қилдингиз ва онангизга қўнғироқ қилдингиз. Бу яхши. Ҳар ҳолда, кунингиз зое кетмади.\n5. Ўзингизга ёқадиган иш билан шуғулланинг\nЭҳтимол, гап прокрастинацияда эмасдир? Балки шунчаки қилаётган ишингиз ўзингизга ёқмас. Ёки ич-ичингиздан бу ишнинг сизга фойда келтирмаслигини тушуниб тургандирсиз. Кўп маош тўлайдиган эмас, ўзингиз орзу қилган жойда ишласангиз, прокрастинация белгилари намоён бўлармиди?\n6. Баҳс бойланг\nБаъзан шундай бўладики, одамлар маълум бир ишни бажармасалар ҳам, ҳеч нима бўлмаслигини билганликлари учун уни кейинга суришади. Шундай қилингки, у иш бажарилиши керак бўлсин: масалан, баҳс бойланг.


Бир оила тарихи: япониялик келин (фото) - 10 Июня 2019 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2019 » Июнь » 10 » Бир оила тарихи: япониялик келин (фото)\nБир оила тарихи: япониялик келин (фото)\nҚўшкўпир тумани Ғозовот қишлоғи «Бекобод» маҳалласида истиқомат қилувчи Нурбек Рўзметов 2009 йили Тошкент шаҳрига ишлаш мақсадида сафарга отланади. Мусофирчиликда ишлаётган Нурбек кутилмаганда содир бўлган ёнғин туфайли оғир жароҳатланади. Уни пойтахтдаги 1-сонли касалхонага зудлик билан олиб келишади ва шифокорлар биринчи ёрдамни кўрсатиб, жонлантириш бўлимига ётқизишди.\nҲаётдан умидини узган, оғриқлардан безиган Нурбек ҳеч кимни кўришни, гаплашишни истамасди. Жонлантириш бўлимига кунчиқар мамлакат Япониянинг Асахикова шаҳридан малака ошириш учун келган ота-онасининг ягона ва эрка қизи, аммо қалби меҳрга тўла Микако Сугавара Нурбекнинг бу ҳолатини кўриб унга ёрдам қўлини узатди. Уни қайта ҳаётга қайтаришни ўз вазифаси деб билди.\nКунлар ўтиб, Нурбек ҳам ҳаёт учун курашишни бошлади. Аввалига Микако ёрдамида овқатлана бошлади, кейин эса аста ўрнидан туриб, секин юра бошлади. Ушбу жараёнда Микако бор меҳрини Нурбекдан аямади. Дунёни меҳр қутқаради, дейишгани рост. Нурбек оёққа туриб, туғилиб ўсган юрти Хоразмга қайтиб келди. У касалхонада бўлиб ўтган воқеаларни барча яқинларига гапириб берди.\nҲар гапирганида меҳр ила Микакони эслади. Ўша пайтда Нурбек Микакони севиб қолганини англади. Маълум сабабларга кўра, беш йил уларнинг алоқалари узилиб қолган. Лекин Нурбекнинг Микакога бўлган севгиси уларни учраштирди ва икки ёш ота-оналари розилигида маҳаллада ихчамгина тўй маросимини ўтказишди.\n– Биз киноларда, сериалларда Япония маданияти, урф-одатлари ҳақида тушунчаларга эга бўлганмиз. Маҳалламизга Япониядан келин бўлиб келган бу қиз бизга ҳақиқий меҳр-оқибатни кўрсатиб бера олди. Буни ўз кўзимиз билан кўрдик. Ҳақиқатни айтишим керак, Микако жазирама иссиқ кунларида ўзи қуёш нурларида қолиб соябон тагида қайнонасини олиб юради. Бунга шахсан ўзим бир неча маротаба гувоҳ бўлганман. Ҳайрон қолиб ҳавас қилганман. Мен бунақа ҳурматни кўрмаганман, – деди маҳалланинг фахрийси Нурбобо Содиқов биз билан суҳбат чоғида.\n– Тўйларига ўзимиз бош-қош бўлганмиз. Жуда чиройли тўй бўлди. Маҳалла аҳлининг барчаси шу хонадонда жамулжам бўлишди. Япониядан келган меҳмонлар билан яқиндан танишдик. Бир-биримизнинг тилимизни тушуна олмадик, лекин қалбимиздаги илиқлик, ҳурмат-эҳтиром бизни яна яқинлаштирди. Гўёки, уларни олдиндан танийдигандек ака-ука, опа-сингилдек дардлашдик, – дейди «Бекобод” маҳалла фуқаролар йиғини раиси Норимон Юсупов.\nТўй маросими суратларини томоша қиламиз. Нурбек ўзимизнинг миллий либосимиз зарли тўнда, Микако эса Япониянинг миллий кийимида тўй маросимига чиқишган. Келинлик уйига садоқат билан хизмат қилаётган Микакодан қайнонасининг ҳам боши осмонга етган.\n– Келин бўлиб тушганидан ҳамма одатларимизни, миллий таомларимизни тайёрлашни ўрганишга ҳаракат қилди. Ҳаттоки, нон ёпишгача билиб олди. Япониянинг миллий таомларини ҳам пишириб беради. Жуда чаққон, хато қилмасликка уринади. Кўнглимни топишга уста. Болани бешикка солишни ҳам қойиллатади. Ундан кўнглим тўқ! Фарзандимга берган меҳрини, садоқатини ҳеч нарсага тенглаштиролмайман. Ота-онасига катта раҳмат дейман, – деди кўзлари хурсандчиликдан ёшланаётган Гавҳар Наврўзева.\nМикако соф ўзбек тилида ва Хоразм шевасида бемалол гаплаша олади. Қайнонаси мақтаётган келинни синаб кўрайлик, деб Микакони биз ҳам суҳбатга тордик.\n– Микако таомларимизни тайёрлашда қийналмаяпсизми?\n– Йўқ, аксинча, бу таомларни хурсанд бўлиб тайёрлайман. Ўзимга жуда ёқади.\n– Қайси таомларни пишира оласиз?\n– Тухумбарак, палов, қайиш курдик, ун оши, гумма, умуман олганда, ҳаммасини тайёрлай оламан.\nМеҳрибон қайнонам ўргатганлар.\n– Ўзингизга қайси таом ёқади?\n– Танлашим қийин, ҳаммаси бири-биридан ширин, севиб истеъмол қиламан.\n– Бугун бизни қайси таом билан сийлайсиз?\n– Албатта, тухумбарак билан, – дея ширин табассум қилди Микако.\nБу орада қанча сувлар оқиб ўтди. Қийинчиликларни, ғам-ташвишларни биргаликда енган Нурбек ва Микако ҳозирда маҳалланинг энг бахтли оилаларидан.\n– Ўша мудҳиш воқеа содир бўлганида ҳеч нарсани сезмасдим. Гўёки ўлик ҳолатда эдим. Ўзимга келгунча Микако менга қараб турган. Ҳушимга кела бошлаганимда биринчи бўлиб Микакони кўрдим, – дея кўзлари намланди Нурбек Рўзметовнинг. – Мен тирик қолганимга ишона олмасдим. Микако мендан меҳрини аямади, доим кўнглимни кўтаришга ҳаракат қилди. Овқатлана олмасдим, у ёрдам берарди.\nКейин Микако билан яқиндан танишишни бошладим. Билсам, Япониядан экан. Шу-шу суҳбатимиз қизғин давом этадиган бўлди. У келса шифохонада дилтортар куй чалинаётгандек бўларди гўё, кайфиятим жуда кўтариларди. Мен каби бошқа беморлар ҳам хурсанд бўлишарди. Тузалганимдан сўнг Хоразмга қайтаётганимда иккаламиз ҳам бир-биримизга манзилимизни бердик. Хайрлашаётганимда ичимдан нимадир узилаётгандек бўлди. Қимматли, жуда қимматбаҳо нарсамни йўқотаётгандек бўлдим. Хайрлашишни истамасдим.\nҚишлоғимга қайтганимдан сўнг, манзилни йўқотиб қўйдим. Аммо, доим туғилган кунида эслардим. 2016 йил туғилган кунидан бир кун олдин электрон манзилини топиб, Россияда ишлаб юрган акамга қўнғироқ қилдим ва манзилни айтдим. Акам шу куни Микакони Хивада тушган суратини менга жўнатди. Шу қиз эмасми деб. Не кўз билан кўрайки, у Микако эди. Хурсанд бўлиб кетдим ва алламаҳал бўлишига қарамасдан унга қўнғироқ қилдим. Аввалига жавоб бермади, сўнгра SМS хабар ёздим.\nЎзимни бошқатдан таништирдим, кейин иккаламиз ҳам йиғладик, севиндик ва Хоразмга келиш масаласини келишиб олдик. Кейин билсам олдин у Хоразмга келиб мени қидирган экан. Лекин манзилни билмаган. Шу сабаб кўриша олмаганмиз. 2017 йил июн ойида Микако уйимизда бир ҳафта меҳмон бўлди. Шунда қариндошларимиз келин қилсак бўларкан, деган гапларни айтишди. Мен ҳам бу ҳақда ўйлаб кўрмаган эканман. Кейин Микакога бу таклифни бердим. У жиддий ўйлаб кўришим керак, деди ва бир ҳафтадан сўнг Японияга ота-онасига ўз қарорини айтишга қайтиб кетди. Яъни, менга турмушга чиқишга рози бўлди.\n– Қишлоққа келганимда Нурбекнинг апкалари жуда кўп экан, бирин-кетин кириб келишди ёнимга. Мен шеваларига тушуна олмадим, Нурбекдан сўрайвердим, нима деяпти, нима деяпти деб, – дейди хоразмча шевада ва ўзбекча тилда равон гапираётган Микако Сугавара. – Бошида SМS хабар ёзганида аниқ Нурбекми бу ёки бошқа одам менга ҳазил қиляптими, деб ишонмагандим. Кейин бўлган воқеаларни эслатганидан кейин ҳақиқий Нурбек эканлигига ишондим ва келишга қарор қилдим.\nДоим ўйлардим, албатта, уларни топаман деб. Хивага келганимда бир ўзим уларни қидиришга, Ғозовот қишлоғини қидириб топишга ишонмаган эдим. Лекин, тақдир бизни яна учратди, Худога шукр. Таклифларини берганларида биринчи ота-онамни ўйладим. Улар рози бўлишармикан, деб. Японияга қайтганимда бор гапни уйдагиларга тушунтирдим. Онам менга қаттиқ гапирди. Ёмон кўриб қолган кишисидек муомалада бўлди.\nЛекин мен қароримда жиддий туриб олдим ва уларни ҳам бунга кўникишларига ҳаракат қилдим. Охири улар рози бўлишди, аммо тўйингга бормаймиз, дейишди. Тўйимиз куни кутилмаганда ота-онам келди. Жуда бахтиёр бўлдик, қишлоқ аҳолиси билан киришиб кетишди. Келинлик уйимдагилар билан яхши муомалада бўлишди. Ҳаётимдан жудаям мамнунман.\n– Шу ўринда менга яқиндан ёрдам берган инсонларга раҳмат айтмоқчиман. Мени ҳаётга қайтарган шифокорларимизга, ишхонадагиларимга, яқинларимга, хусусан, аёлимга ҳам самимий миннатдорлигимни билдираман, – дея Нурбек кўзлари меҳр тўла ёшлари билан дил сўзларини изҳор этди.\nФарзанд турмуш йўлларини мустаҳкамлайди, дейишади. Қаҳрамонларимиз фарзандли бўлишганидан сўнг уларнинг бахти яна тўкис бўлди. Ота-онасининг суянчи, таянчи бўлсин дея исмини Нажотбек қўйишган. Микако ўзбек тилида фарзандига алла айтишни фахр деб билади.\n«Алла болам алла-ё, ухлаб қолсин Нажотбек». Микако ўз тилида ҳам аллани маромига етказиб айтишига гувоҳи бўлдик.\nҲаётда ҳамма нарса бўлиши мумкин. Энг асосийси, бир-биримизга бўлган меҳр-муҳаббатимиз сўнмасин. Доимо оқибатли бўлайлик! Зеро, муқаддас қўрғон ҳисобланган оила ана шу туйғулар ила мустаҳкамланади.\nКатегория: YANGILIKLAR / ЯНГИЛИКЛАР / HABARLAR / AXBOROT | Ko'rganlar:: 25 | Добавил: www.horazm.net | Рейтинг: 0.0/0


"Супер-контракт" тизимида коррупциянинг янги тури\n"Супер-контракт" тизимда коррупциянинг янги тури аниқланди\nКоррупцияни олдини олиш учун ўйлаб топилган "Супер-контракт" тизимининг ичида ҳам коррупция топилгани депутатни ҳайратга солди.\nТОШКЕНТ, 14 мар — Sputnik. "Супер-контракт" тизими бўйича ўқишга кирган 117 нафар талабанинг контракт пули нотўғри ҳисобланиши оқибатида бюджетга 9,6 млрд сўм кам пул тўланган. Бу ҳақида Олий Мажлис депутати Дониёр Ғаниев хабар бермоқда.“Ҳисоб палатаси томонидан олий таълим муассаларига кўшимча табақалаштирилган тўлов-контракт асосида (халқ тилида "супер-контракт") ўқишга қабул қилинган талабаларнинг хужжатлари ўрганилганда, 10 та олий таълим муассасасида 117 нафар талабани (бу фақат аниқлангани, аниқланмагани қанча худо билади) Давлат тест маркази маълумотномасидаги балларини сохталаштириш орқали уларни "супер-контракт" суммаларининг миқдори жами 9,6 млрд. сўмга кам ҳисобланган”, дейди депутат.Унинг сўзларига кўра, Тошкент тиббиёт академиясида 2020-2021 ўқув йилида фуқаро Ф.Б. кириш имтиҳонида аслида атига 56,6 балл олган бўлсада, унинг тўплаган бали 132,7 балл этиб кўрсатилган. Ундан 279,4 млн. ўрнига 139,7 млн. сўм тўлов-контрак пули (139,7 млн.сўм кам) олинган.Ҳисоботда келтирилишича, келгусида бундай ҳолатлар такрорланишини олдини олиш мақсадида, 2021-2022 ўқув йилидан бошлаб супер–контракт асосида ўқимоқчи бўлганлар учун онлайн платформа яратилган. Бунда аризалар автоматик тарзда қабул қилинади ва артномалар суммаси инсон омилининг аралашувисиз ҳисобланади.Ундан ташқари депутат, ўтган йил бюджет маблағлари ҳисобидан 338 млрд. сўмлик ноқонуний харажат ва ўзлаштиришлар, давлат харидлари жараёнида эса 971,1 млрд. сўмлик манфаатлар тўқнашувига йўл қўйилган 763 та ҳолат аниқланганини маълум қилди.\nдепутат, коррупция, контракт, тўлов, отм\n12:27 15.03.2022 (янгиланди: 12:28 15.03.2022)\nТОШКЕНТ, 14 мар — Sputnik. "Супер-контракт" тизими бўйича ўқишга кирган 117 нафар талабанинг контракт пули нотўғри ҳисобланиши оқибатида бюджетга 9,6 млрд сўм кам пул тўланган. Бу ҳақида Олий Мажлис депутати Дониёр Ғаниев хабар бермоқда.\n“Ҳисоб палатаси томонидан олий таълим муассаларига кўшимча табақалаштирилган тўлов-контракт асосида (халқ тилида "супер-контракт") ўқишга қабул қилинган талабаларнинг хужжатлари ўрганилганда, 10 та олий таълим муассасасида 117 нафар талабани (бу фақат аниқлангани, аниқланмагани қанча худо билади) Давлат тест маркази маълумотномасидаги балларини сохталаштириш орқали уларни "супер-контракт" суммаларининг миқдори жами 9,6 млрд. сўмга кам ҳисобланган”, дейди депутат.\nУнинг сўзларига кўра, Тошкент тиббиёт академиясида 2020-2021 ўқув йилида фуқаро Ф.Б. кириш имтиҳонида аслида атига 56,6 балл олган бўлсада, унинг тўплаган бали 132,7 балл этиб кўрсатилган. Ундан 279,4 млн. ўрнига 139,7 млн. сўм тўлов-контрак пули (139,7 млн.сўм кам) олинган.\nДепутатнинг фикрича “оддий қилиб айтганда, олий таълим муассасаларига киришда айнан коррупцияни олдини олиш мақсадида жорий қилинган "супер-контракт" тизимининг ўзида ҳам коррупция ҳолатлари аниқланган. Яьни, коррупцияга қарши курашиш орқали ҳам "соққа" қилиш йўлини ўйлаб топишган. Қойил қолмай иложи йўқ”.\nҲисоботда келтирилишича, келгусида бундай ҳолатлар такрорланишини олдини олиш мақсадида, 2021-2022 ўқув йилидан бошлаб супер–контракт асосида ўқимоқчи бўлганлар учун онлайн платформа яратилган. Бунда аризалар автоматик тарзда қабул қилинади ва артномалар суммаси инсон омилининг аралашувисиз ҳисобланади.\nУндан ташқари депутат, ўтган йил бюджет маблағлари ҳисобидан 338 млрд. сўмлик ноқонуний харажат ва ўзлаштиришлар, давлат харидлари жараёнида эса 971,1 млрд. сўмлик манфаатлар тўқнашувига йўл қўйилган 763 та ҳолат аниқланганини маълум қилди.


Репродуктив методлар - Касб таълими методикаси\nРепродуктив методлар. Репродуктив методлар икки гуруҳга бўлинади: информацион рецептив ва кўргазмали репродуктив.\nИнформацион-рецептив методлардан фойдаланганда педагог ўз олдига қуйидаги мақсадларни қўяди: ўрганилаётган ўқув материали тўғрисида тасаввур ҳосил қилиш. Унинг фаолияти эса кўргазмалилик, тизимлилик ва кетма-кетлик тамойилларига риоя қилган ҳолда тайёр ахборотни қабул қилишни ташкиллаштиришдан иборат бўлади. Бу фаолият учун эса макетлар, моделлар, плакатлар, схемалар, жадваллар, дарсликлар, кинофильмлар, диафильмлар каби воситалар зарур бўлади.\nТалабанинг мақсади – билимларни бошланғич эгаллаш, унинг фаолияти эса қабул қилинган ахборотни англаш ва ёдда сақлаб қолишдан иборат бўлади. Восита сифатида маърузадаги ёзувлари, конспектлар, тезислар, дарсликлар, ўқув қўлланмалар ва ҳ.к.лар хизмат қилади.\nШахсни ўзгартириш механизми унда аниқ йўналишнинг мавжудлигида намоён бўлади.\nИнформацион-рецептив методлардан фойдаланиш натижасида талабаларда уларнинг кейинги фаолияти йўналишини аниқлаб берадиган билимлар доираси ва дунё тўғрисидаги тасаввур шаклланади.\nКўргазмали-репродуктив методлар доирасида ўқитувчининг мақсади ўқувчиларда репродуктив характердаги фаолиятга асосланган уқув ва малакаларни шакллантиришдан иборат. Педагогнинг ўргатиш фаолияти эса талабага бирорта фаолиятни бажариш усули тўғрисида кўрсатма беришдан иборат бўлади. Воситалар сифатида эса ёзма кўрсатмалар, алгоритмик жадваллар, фаолият намуналари хизмат қилиши мумкин.\nТалабанинг мақсади – алоҳида амалларни эгаллаб, бирорта фаолият турини бажара олишдир. Талабанинг фаолияти эса билиш характерига эга бўлиб, фаолият намуналарини, маълум кўринишдаги амалларни бажаришдан иборат.\nКўп марта такрорлаш натижасида талабаларнинг фаолият усулларини амалга ошириш тажрибаси уқув ва малакаларга айланиб боради. Бунда восита сифатида қабул қилиш учун мўлжалланган турли хилдаги вазифалар хизмат қилади.\nШахснинг ўзгариши унинг фаолиятга тайёрлигида намоён бўлади.\nЎқитиш натижаси талабалар томонидан мавжуд бўлган маданиятни қабул қилишни таъминлайдиган турли хилдаги фаолият усулларини эгаллашдан иборат бўлади.\nШундай қилиб, репродуктив методларнинг етакчи, устивор функцияси – бу ўқитиш функциясидир, ривожлантириувчи ва тарбиявий функциялар улар негизида ҳосил қилинади.


Таълим 16.04.2020 13:32\nУстозлар меҳнатини қадрлайлик\nЎқитувчилик касбини нина билан қудуқ қазишга қиёслаётганлар қанчалик ҳақ эканини бугунги карантин шароитда уйда ўтирган ота-оналар ҳам ҳис қила бошладилар.\nМаълумотларга кўра, пандемия шароитида Мустақил давлатлар ҳамдўстлиги давлатларида биринчи бўлиб Ўзбекистонда барча синфлар учун 3 тилда (сурдо таржима билан) онлайн дарслар ташкил қилинди. Айни пайтда кунига ўртача юзга яқин видеодарслар ёзиб олиняпти. Бу жараёнга фидойи ўқитувчилар жалб этилиб, улар ҳеч қандай шарт ва тўловларсиз олти миллионлик аудиторияга дарс ўтмоқдалар.\nАлбатта, тезкор ташкил этилаётган “онлайн” дарслар давомида хато ҳам ўтиши табиий. Чунки, бунга ҳаммамиз ҳам тайёр эмас эдик, тажрибамиз ҳам йўқ эди. Аммо ана шундай бир пайтда хато ва камчиликларни ижтимоий тармоқларга тарқатиб, устозларни мазах қилиш, яъни, ўқитувчилар шаънига ҳақоратли сўзларни айтаётганлар ҳам учрамоқда. Наҳот шундай кишилар бундай хабарларни тарқатаётганда биринчи ўқитувчиси, фарзандларига таълим-тарбия бераётган устозларини ёдга олмасалар.\nБугун биргамиз, уйда ўтириб, “онлайн” дарсларни кузатяпмиз, телеграм каналлар орқали ўқувчиларимиз билан тинимсиз мулоқот қиляпмиз. Улар берилган вазифаларни тайёрлаб, бизга жўнатишяпти. Агар одатий кунларда маълум бир вақтгача ишлаган бўлсак, бугун баъзан ярим тунгача ҳам шуғулланишга тўғри келяпти.\nШу ўринда уйда ўтириб, фарзандларига устозлик қилаётган ва биз билан мунтазам мулоқотга киришган ота-оналарга раҳматлар айтгим келади. Зеро, қарс икки қўлдан чиқади.\nДавлатимиз раҳбари Олий Мажлис Қонунчилик палатасининг биринчи мажлисида хато қилишдан эмас, хатони такрорлашдан қўрқишимиз, янги ташаббуслар кўрсатиб, фақат олдинга интилишимиз, шу халқ, шу Ватан учун жон фидо қилишимиз лозимлигини алоҳида таъкидлаган эдилар. Шу маънода, мен ушбу жараёнда иштирок этаётган барча ҳамкасбларимга таъзим қилиб, жамият маърифатпарварларини шифокорлар, ҳуқуқни муҳофаза қилиш идоралари ходимлари қаторида кун қаҳрамонлари сафига қўшган бўлардим.\nЯшнобод туманидаги 231-мактаб ўқитувчиси


ЮРТ ХИМОЯСИ МУҚАДДАС БУРЧ — Zamaxshariy.uz\nТарихга назар ташланса ҳамма даврда ҳам давлатнинг ривожланиши ва тараққий топиши, жамиятнинг фаровон ва осойишта ҳаёт кечиришига боғлиқлиги аён бўлади. Жамиятдаги инсон ҳаёти фақат тинчлик ва омонлик билангина маьно ва мазмунга эга бўлади. Ватан равнақи, тинчлиги, осойишталиги ва унинг ҳар томонлама ривожланиб, тараққий топишида ўзаро ҳамжиҳатлик асосида саъй-ҳаракат қилишимиз зарур. Чунки бу ватанга бўлган муҳаббатимизни билдиради. Зеро, Аллоҳ таоло айтади: Моида сурасида яъни: «…Эзгулик ва тақво (йўли)да ҳамкорлик қилингиз, гуноҳ ва адоват (йўли)да ҳамкорлик қилмангиз! Аллоҳдан қўрқингиз! Албатга, Аллоҳ азоби қаттиқ Зотдир«.\nДемак, ҳар бир инсон бутун жамият аьзолари учун муҳим бўлган тинчликни сақлаш йўлида ҳамкорлик қилиш энг зарурий бурч ва вожиб амалдир. Аксинча, ҳалқ ва миллатнинг тинчлиги ва осойишталигига таҳдид солса, фитна-фасод ва бузғунчилик қилса, бундайларни Пайғамбаримиз (с.а.в) ҳадисларида огоҳ қилиб шундай дейди: ”Умматимдан қайси бири умматимга қарши чиқса, унинг яҳши ва ёмонини фарқига бормаса, мўмин-мусулмонга зиён тегишидан ўзини тиймаса, берган ваьдасига вафо қилмаса, у менинг умматим эмас” деганлар. Шунинг учун тинчликни мустаҳкамлаш йўлида ҳар бир инсон ўз бурчини сидқидилдан иҳлос ва эьтиқод ила бажармоғи лозимдир.\nNext Post:УСТОЗ КЎРМАГАН ШОГИРТ ХАР МАҚОМГА ЙЎРҒАЛАР


Туризм соҳасидаги ўзгаришлар\nБугун Тошкент шаҳар ҳокимлигида Туризм соҳасидаги ўзгаришлар ва муаммоларга бағишланган танқидий-таҳлилий йиғилиш бўлиб ўтди.\nБарча турдаги транспорт воситалари ҳайдовчилари диққатига!\nЙўл ҳаракати бошқармаси техник воситаларидан фойдаланиш департаменти томонидан, “Чорсу савдо маркази” дан бошлаб Абдулла Қодирий кўчаси бўйлаб Шароф Рашидов чорраҳасига қадар, йўл белгиларини янгилаш, йўл чизиқларини бўяш ва таъмирлаш ишлари олиб борилмоқда.\nТошкент шахар ҳокимлиги хабар қилади\nШукуров Элбек Ҳабибуллаевич Тошкент шаҳар ҳокимининг ёшлар сиёсати, ижтимоий ривожлантириш ва маънавий-маърифий ишлар бўйича ўринбосари лавозимига тайинланди.\nДиққат мажбурий техник кўрик!\nҲурматли ҳамшаҳарлар, Ўзбекистон Республикаси Вазирлар Маҳкамасининг 2003-йил 31-январ кунидаги “Транспорт воситаларининг мажбурий техник кўрикдан ўтказиш тартиби тўғрисидаги...\nСайтда фойдаланувчилар сони: 148


Организмнинг реактивлиги - Бу нима? - Онлайн Тиббий Энциклопедия MedLife.Uz\nОрганизмнинг реактивлиги – организмнинг ташқи муҳит таъсирига жавобан ҳаёт фаолиятини ўзгартириб реакция кўрсатиши. Юксак ҳайвонларда равшанроқ, нерв тизими оддий тузилган организмларда камроқ билинади. Организмнинг реактивлиги организм генотипидан келиб чиқади ва турга хос белги ҳисобланади. И. П. Павлов олий нерв фаолияти ва унинг типларига баҳо беришда «реактивлик» атамасини татбиқ этган. Клиник тиббиётда беморнинг аҳволига умумий баҳо беришда организмнинг реактивлиги атамаси ишлатилади. Ички ва юқумли касалликлар клиникасида, масалан, пневмония, сил, дизентерия ва бошқа(лар) касалликларнинг реактив (гиперергик) ва кам реактив (аллергик, гипоэргик) шакллари тафовут қилинади. Тез, оғир ўтадиган касалликларни реактив шаклларга, суст, билинар-билинмас ўтадиган касалликларни эса кам реактив шаклларга киритилган.\nХирургияда жароҳатнинг турлича битиши, сепсис, перитонит ва бошқа(лар) касалликларнинг ҳар хил ўтиши организмнинг реактивлигининг ўзгаришига боғлик. Жароҳатнинг тез битиши, бир талай қизил грануляция пайдо бўлиши, мукаммал эпителий ривожланиши организмнинг реактивлигининг юксак даражада эканлигини кўрсатади.\nОрганизмнинг реактивлигининг биологик (турга хос), гуруҳли ва шахсий турлари бор. Ҳайвонларнинг муайян турига хос физиологик ва патологик рактивликнинг энг характерли хусусиятлари биологик реактивликка киритилади. Гуруҳли реактивлик биологик реактивлик асосида шаклланади. Шахсий реактивлик шахснинг конституцияси, жинси, ёши, яшаш шароитига боғлик. Бола ўсган сайин организмнинг реактивлиги такомиллашиб боради.\nҒоят зарарли омиллар таъсир этганда патологик реактивлик рўй беради. Масалан, ҳомиладорлик токсикозларининг баъзи шаклларида О. р. аллергик типда ўзгаради. Патологик реактивлик кўпгина касалликлар (ревматизм, гипертония касаллиги, бронхиал астма ва бошқа(лар)) патогенезида муҳим роль ўйнайди.


Қирғизистон: Июнь воқеаларини текширишда холислик бўладими? - oqbura\nБу иш шу қадар мураккаб ва кенг қамровлики, бу ҳақда гапиришга ҳали бироз эртароқдек кўринади.\nҚирғизистонда бир вақтлар юқори лавозимларни эгаллаб турган уч собиқ амалдорга 2010 йилнинг июнь воқеалари бўйича айблов эълон қилинди. Улар – 2010 йилги Муваққат ҳукумат таркибида Давлат миллий хавфсизлик хизматига раҳбарлик қилган Кенешбек Дуйшебаев, собиқ Мудофаа вазири Исмаил Исақов ва Жалолобод вилоятининг собиқ губернатори Бектур Асанов.\nДуйшебаевнинг “Кактус-Медиа” нашрига берган маълумотида айтилишича, у терговда мамлакатдан ташқарига чиқмаслик ҳақида тилхат бериб чиққан. Унга «Хизмат ваколатларини суиистеъмол қилиш» моддаси билан айб қўйилган. У Муваққат ҳукуматнинг бошқа аъзоларига айблов эълон қилинадими, йўқми, билмайди.\n“Фақат мухолафатдаги шахсларгагина айблов қўйиляпти. Лекин мен ҳам Исмаил Исаков ва Бектур Асанов каби айбимга иқрор бўлмайман”, деган у.\nЯқинда Қирғизистон жанубида 2010 йилнинг июнида юз берган қонли воқеалар бўйича тергов ниҳоясига етиб, иш судга ўтказиб берилиши ҳақида расмий хабар берилган эди.\nТерговда кўплаган собиқ ва амалдаги расмий шахслар терговга чақирилди. Жумладан президент Садир Жапаров ва Миллий хавфсизлик давлат қўмитаси раиси Қамчибек Ташиев ҳам гувоҳ сифатида Бош прокуратурага сўроқ бериб чиқишди. Ўз лавозимида ўтирган давлат раҳбарининг сўроқ қилиниши Қирғизистон тарихида бўлган эмас.\nЭслатиб ўтамиз, ўтган йилнинг апрель ойида президент Садир Жапаров Миллий хавфсизлик давлат қўмитасига 2010 йилда Қирғизистон жанубида юз берган миллатлараро низо ва оммавий тартибсизликлар бўйича ишни қайтадан кўриб чиқишни топширган эди.\nРасмий маълумотда қайд этилишича, Қирғизистон Жиноят кодексининг 304-моддаси («Хизмат ваколатларини суиистеъмол қилиш») билан 2010 йилнинг апрелида тузилган собиқ Муваққат ҳукуматдаги бир қатор мансабдор шахсларга нисбатан “Қодиржон Ботировнинг мамлакатдан ноқонуний чиқиб кетишига кўмаклашиш факти бўйича” иш қўзғатилган.\nҲозирги ҳокимият айнан ушбу ҳаракатни 2010 йилнинг май-июнь ойларида республика жанубида, Ўш ва Жалолобод вилоятларида фожиали оқибатларга олиб келган асосий сабаблардан бири деб ҳисоблайди.\nРасмий маълумотларга кўра, беш юзга яқин одамнинг ёстиғини қуритган, минглаб одамлар ярадор бўлган, яна минглаб фуқароларнинг бошпанасиз қолишича, юз минглаб одамларнинг давлат ташқариси ва ичкарисига қочишига сабаб бўлган “Ўш воқеаларини” қайта текшириш ташаббуси жамиятда турлича фикрларни пайдо қилди. Жумладан, бу суриштирув ва суднинг адолатли бўлишига шубҳа билдирганлар бор.\nБишкекдаги “Қилим шами” ҳуқуқни ҳимоя қилиш ташкилотининг собиқ раҳбари Азиза Абдирасулова июн воқеалари пайтида айнан мамлакат жанубида бўлиб, кўплаган ишларга шахсан гувоҳ бўлган. Бу ташкилот биринчи бўлиб қурбон бўлганларнинг аниқ рўйхатини тузиб, очиқ эълон қилган. Бундан ташқари ташкилот қонли воқеалар пайтида давлат органлари, жумладан ҳарбийлар тутган ҳатти-ҳаракатларга оид махсус ҳисобот ҳам чоп этган.\nАзиза Абдирасулова “июн воқеалари” бўйича суд қарорларини қайта кўриб чиқиш ташаббусини қўллайди, “агар холис ўрганилса”. Бироқ у, “бугунги ҳукумат ҳам, умуман қирғиз ҳукумати бу ишни 30-50 йилда ҳам адолатли кўриб чиқишига ишонмайди”.\n“Беш мингдан ортиқ жиноий иш қўзғатилган. Ҳар бир иш ичида эпизодлари бор. Масалан, бир кишининг уйи куйган. Уйининг ичидаги буюмларни кимлардир ўғирлаб кетган, аёлларни зўрлаган, одам ўлган, оммавий тартибсизликлар каби ўнга яқин эпизодлар бор. Уларни ким ўрганади?” – дея савол ташлайди Абдирасулова. – Июн воқеалари ўз вақтида холис тергов қилиниб, адолатли баҳо берилмадими, энди ҳозир уни қайта очиб, ўтганлар руҳини қўзғаб, яқинларини ҳам безовта қилишнинг ҳожати йўқ, деб ўйлайман”.\nАслида ҳуқуқ ҳимоячиси бу ишларни қайта кўриб чиқилишига қарши бўлмасада, кимдир бу ишларни охирига чиқара олиши даргумон деб ҳисоблайди.\n“Чунки, икки мингга яқин уй, бинолар куйиб кетган. Уларнинг 98 фоизи ўзбекларга тегишли бўлган…”, дейди Азиза Абдирасулова.\nРасмий маълумотларга кўра, 2010 йилнинг 10-13 июнида юз берган қонли тўқнашувлар натижасида 442 киши ўлган, 50 киши дом-дараксиз йўқолган. “Қилим шами” ташкилотининг 2010 йилнинг декабридаги маълумотига кўра, ўлганларнинг 74 фоиз ўзбеклар, 25 фоизи қирғизлар ва 1 фоизи бошқа миллат вакиллари бўлган. Кейинроқ бедарак кетганлар суд қарори билан ўлганлар қаторига қўшилгач, ўлганларнинг 71 фоизи ўзбеклар, 28 фоизи қирғизлар бўлиб ўзгарган. Сабаби, дараксиз йўқолганларнинг 95 фоизини қирғизлар ташкил қилган.\nЎш ва Жалолобод шаҳар ва вилоятларида 3746 бинога, асосан хусусий уйларга ўт қўйилган. Умумий моддий зарар 80 млн. долларни ташкил этган.\nОммавий тартибсизликлар бўйича 5 мингдан ортиқ жиноий иш қўзғатилиб, 545 киши жиноий жавобгарликка тортилган. Улардан 400 нафари ўзбек, 133 нафари қирғиз ва 8 фуқаро бошқа миллатлар вакиллари бўлишган.\nҲокимият адолатли бўлганини даъво қилиб келган\nМамлакатда юз берган навбатдаги қуролли тўнтаришдан кейин 2010 йилнинг апрелида Муваққат ҳукумат раҳбари бўлиб, кейинчалик референдум орқали муваққат президент этиб сайланган Роза Отунбаева “июн воқеалари” бўйича ўтган суд жараёнларида ўзбекларга нисбатан камситиш бўлганини рад этган. Унинг 2010 йилда айтган сўзларига кўра, жиноий жавобгарликка ўзбекларлардан бошқа миллат вакиллари ҳам тортилган.\n“Жалолобод вилоятида 30 нафар ўзбек ва 22 нафар қирғизлар, Ўш вилоятида эса 100та ўзбек ва 9та қирғиз жавобгарликка тортилган. Ўш вилоятидаги катта фарқ камситиш тушунчасига таъсир қилган кўринади. Лекин шуни айтмоқчиманки, бу ерда ҳеч қандай камситиш ҳақида гап йўқ”, – деган эди Роза Отунбаева.\nТаҳририятдан: Отунбаеванинг бу сўзларини изоҳлар экан, Марказий Осиё бўйича таниқли таҳлилчи ва журналист, ўша пайтда Москвада бир неча тилда чиқувчи “Московские новости” газетасининг мухбири, Отунбаева билан шахсан бир неча бор учрашган марҳум Санобар Шерматова давлат раҳбарининг ўша пайтда бошқа иложи бўлмаганини эътироф этган.\n“Миллатчилик оммавий турда авж олиб турган пайтда Отунбаева миллий камситиш бўлганини очиқ тан ола олмас эди, – деган эди биз билан суҳбатда Санобар Шерматова. – Лекин эътибор берсангиз, у ўз сўзида 100 нафар ўзбек ва 9 қирғиз жавобгарликка тортилганини қайд этди. Ақли бор одам буни тушуниб олади”.\nХалқаро инсон ҳуқуқлари такшилотлари жабрланганларнинг аксарияти ўзбеклар бўлгани ҳолда, ҳодисалардан сўнг бошланган ҳибсга олишлар ва маҳкама жараёнларида асосан ўзбекларнинг нишонга олинганини қоралаб келишган. Ҳодисаларга алоқадорликда айбланиб, жавобгарликка тортилганлар ўзларининг қаттиқ қийноқларга олинганидан шикоят қилишган.\nРасмий маълумотларга кўра, тартибсизликлар давомида ҳалок бўлганларнинг\n295 нафарини ўзбеклар, 123 нафарини қирғиз миллатига мансуб кишилар ташкил қилган. Шунингдек, июн воқеалари пайтида 1 рус, 1 покистонлик ва 1 уйғур ҳам нобуд бўлган.\nСудланганларга келсак, 53 одам умрбод қамоқ жазосига ҳукм қилинган. Улардан икки нафари қирғиз бўлса, 51 нафари ўзбек миллатига мансуб. Улардан 5 киши, жумладан Азимжон Асқаров ҳам қамоқхонада вафот этди. Бугунги кунда умрбод қамоқ жазосини ўтаётганлар 44 кишини ташкил қилади.\nХолис ташкилотларнинг хулосалари\nҚирғизистон жанубидаги қонли этник низолардан кейин ярим йил ўтиб, Amnesty International – «Халқаро Амнистия» халқаро ташкилоти давлат расмийларидан «ҳақиқатни тиклаш ва минглаб қурбонлар учун адолат ўрнатиш»ни талаб қилган. «Халқаро амнистия» ҳозирга қадар «қирғиз ҳукумати можаро ҳақида бир тарафлама ва нохолис ёндашувларни бартараф эта олмади», деб эътироф этади.\nУшбу халқаро ташкилот ўзининг «Ярим ҳақиқат ва танланган адолат: 2010 йил июн воқеалари оқибатлари» деб номланган ҳисоботида Қирғизистон жанубида юз берган этник тўқнашувлар пайтида инсониятга қарши жиноятлар содир этилган бўлиши мумкинлигини алоҳида таъкидлаб ўтган.\n«Халқаро Амнистия» шунингдек мазкур можаро ва унинг оқибатлари юзасидан ўтказилган ҳукумат текширувларининг холислигини шубҳа остига олувчи қатор саволларни қўйган.\nЎш ва Жалолободдаги этник низони ўрганган Халқаро мустақил комиссия ўз текширувлари ортидан эълон қилган ҳисоботида 2010 йилнинг июн ойида Қирғизистон жанубида юз берган қонли зўравонликларни уруш жиноятлари ёки қатлиом (геноцид) сирасига киритмаслигини баён қилган. Аммо агар маҳкамада тўлиқ тасдиғини топса, 11-13 июн кунлари Ўш шаҳрининг айрим маҳаллаларида уюштирилган муайан ҳужумларни инсониятга қарши жиноят сирасига киритиш мумкинлигини қайд этган.\nХалқаро комиссия, бундан ташқари, июн ойидаги воқеалар чоғида бошқа кўплаб жиноятлар ҳам содир этилган, инсон ҳуқуқларига оид халқаро қонунлар жиддий оёқости қилинган ҳоллар юз берганлигини ҳам маълум қилган. Комиссия суриштирув жараёнида ҳар икки томондан ҳам номусга тегиш ва жинсий зўравонликларнинг бошқа шаклларига оид даъволарни қўлга киритганини ҳам маълум қилган.\nБаён қилинишича, текшириш хулосалари 750 дан ортиқ гувоҳлар билан суҳбат, 700 та ҳужжат, 5000 га яқин фотосурат ва 1000 та видеолавҳалар асосида чиқарилган.\nХалқаро мустақил ҳайъат ўз ўрнида, жиноий тергов жараёнларини олиб бориш ваколатига эга бўлмагани ва ҳужжатлаштирилган жиноятларга масъул бўлган шахсларни аниқлаш мавқеида ҳам бўлмаганини айтади. Лекин бу йўлда қирғизистонлик масъуллар томонидан барча имкониятлар ишга солиниши муҳимлигини алоҳида урғулаган.\nЎзаро айбловлардан кечиб, бирлашиш даври келди\n“Қилим шами” ташкилотининг асосчиси ва собиқ раҳбари Азиза Абдирасулованинг фикрича, давлат “июн воқеалари” бўйича айбланиб, қамоқда жазо муддатини ўтаётганларни авф этиш керак.\n“Менинг фикримча, ҳозир умуммиллий амнистия эълон қилиш лозим. “Биз – бир давлат фуқароларимиз. Ярашамиз. Биз – бир элмиз” каби бирлаштирувчи ғоя керак. “Сен айбдорсан, мен айбсизман” дегандан фойда йўқ. Орадан 12 йил ўтди. Бундай қилсак, яна узоқ вақт юраверамиз, бир-биримизни айблаб”, дейди Азиза Абдирасулова.\nБу ҳақда авваллари ҳам ташаббуслар кўтарилган. Жумладан, 5 йилча аввал бир гуруҳ қирғиз ва ўзбек миллатига мансуб жамоатчи фаоллар афви умумий эълон қилиб, “Ўш воқеалари” бўйича қамалганларнинг барчасини озод қилиш таклифи билан чиққан. Лекин расмийлар бунга расмий жавоб беришмаган.\nАфви умумий эълон қилиш тарафдорларининг фикрича, бу иш мамлакатда барча бири-бирини кечирганлигининг, энди бундан буёғига тинч-тотув яшаш тарафдори эканлигининг рамзи бўлиб қолиши керак.\n“Ўша воқеаларда айбланиб, ўн йилгача муддатга қамалганлар муддатини ўтаб, озодликка чиқишди. Уларнинг орасида айби тўла исботланмаган фуқаролар кўп. Лекин улар шунга ҳам шукр қилиб яшашмоқда”, – дейди афви умумий тарафдорларидан бири, журналист ва ҳуқуқ ҳимоячиси Абдумўмин Мамараимов. – Афсуски, эркинлик бахтига етмай, қамоқхонада вафот этганлар ҳам бор. Ҳозир қамоқда қолаётган ўнлаб умрбод қамалганлар орасида ҳам айби қонуний йўл билан тўла исботланмаган шахслар етарли. Уларнинг озодликка чиқиши адолатли бўлган бўларди”.\nМамараимов шунингдек, жиноий иш қўзғатилгани ёки шундай эҳтимоллик борлиги туфайли ватанига қайта олмай юрган ўнлаб ўзбеклар ҳам борлигини эслатади. Чунки қонли воқеалардан сўнг ҳам бир неча йил давомида чет элдан уйига қайтган ўзбеклар турли важ билан ҳибсга олиниб, катта пул эвазига эркинликка чиқарилган ҳоллар бўлган.\n“Афви умумий эълон қилинса, ўша юртдошларимиз ҳам ўз ота-оналари, фарзандлари бағрига қайтган бўлишарди”, – дейди у.\nСиёсий ўч олишми?\nБош прокуратура “июн воқеалари” бўйича таниқли сиёсатчилардан 15 одамнинг сўроққа чақирилганини маълум қилган. Улар ичидан Муваққат ҳукумат аъзолари Омурбек Текебаев, Азимбек Бекназаров, Кенешбек Дуйшобаев, Эмилбек Қаптагаев, Исмаил Исақовлар ва бошқалар бор. Шунингдек, Ўш шаҳрининг собиқ ҳокими Мелис Мирзақматов, Жалолобод вилоятининг собиқ губернатори Бектур Асанов ҳам сўроқ қилинган.\nНоми қайд этилганларнинг фақат иккитаси – Текебаев ва Бекназаровлар ҳозирда расмий лавозимда (элчи) ишлашяпти. Бу иш доирасида ҳозирча расмий айблов қилинмаган эсада, сиёсий мунозараларда жавобгарликка тортилиши лозим бўлганлар орасида собиқ президент, ҳозирда қамоқда ўтирган Алмазбек Атамбаевнинг номи бор.\nАввалроқ, Бош прокуратурада гувоҳ сифатида сўроқ қилинган Қамчибек Ташиев сўроқдан чиққандан кейин журналистларга 12 йил аввал юз берган қонли воқеаларда Муваққат ҳукумат аъзолари айбдор эканини айтган.\n“Улар жанубда (2010 йилда. – таҳр.) ўз таъсирини ва ҳокимиятини сақлаб қолишга ҳаракат қилиб, махаллий сепаратистларни қўллаб, уларнинг имкониятларидан фойдаланиш мақсади ортидан миллатлараро тўқнашув келиб чиққан”, деган эди Қамчибек Ташиев. Ташиев Муваққат ҳукумат аъзоларини жавобгарликка тортиш масаласини 2012 йили парламентда, мухолафатдаги фракция раҳбари бўлиб турганда ҳам кўтарган эди.\nБунга жавобан Роза Отунбаева ўтган ишни қайта қўзғашнинг ҳожати йўқ эканини айтиб, ҳатто “уларда ҳам очиб юборишлари мумкин бўлган маълумотлар борлигини” айтган. Жавобга тортилиши мумкин бўлган сиёсатчилар бу жараённи “сиёсий ўч олиш” сифатида баҳоламоқдалар.\nНоми бору, ўзи йўқ сепаратизм\nМаълумки, қирғиз сиёсатчиларининг айримлари Ўш ва Жалолободда юз берган қонли воқеаларга ўзбеклар орасидаги сепаратизм ғояларини илгари суриш сабаб бўлган деб даъво қилиб келишади. Лекин бу воқеаларни ўрганган Миллий комиссия асосий айбни Қодиржон Ботиров ва унинг тарафдорларига юклаган бўлсада, ўша воқеалар даврида сепаратистлик ҳаракати бўлгани хусусида бирорта далил ёки ишора топа олмаган. Комиссия раҳбари Абдиғани Эркебаев ҳам жанубдаги ўзбекларнинг қандайдир мухториятга интилгани ҳақидаги миш-мишлар бўлганини инкор этган.\n“Ботиров Қирғизистон жанубидаги ўзбеклар тўп-тўп яшаган вилоятларга борган. У ташвиқот олиб бориб, ўзбеклар иштирок этган митингларни уюштирган. 25 дан ортиқ оммавий йиғилишлар ўтган, уларда турли талаблар илгари сурилган, бироқ расман ўзбек етакчиларидан ҳеч бири мухторият бериш ҳақида гапирмаган”, деган эди Абдиғани Эркебаев.\nФинландиялик сиёсатчи Киммо Кильюнен раҳбарлигидаги Ўш ва Жалолободда юз берган ҳунрезликларни ўрганиш халқаро комиссияси ҳисоботида ҳам Қирғизистондаги ўзбеклар мухторият талаб қилмаганини таъкидлаган. Комиссия шунингдек, июн ойидаги зўравонликларни апрел воқеаларидан кейинги (7 апрелдаги тўнтариш назарда тутиляпти. – таҳр.) сиёсий вазият қўзғатгани, ўзбек жамоатчилигининг эса айирмачилик кайфиятида бўлмаганини тасдиқлаган. Ўша пайтдаги ҳукумат ва парламент Халқаро комиссиянинг бошқа кўплаб хулосаларидан норози бўлиб, комиссия раиси Киммо Кильюненнинг Қирғизистонга киришини тақиқлаган.\nҚолаверса, 2010 йилнинг апрель-май ойларида ва унгача ҳам Қирғизистондаги ўзбек жамоатчилиги қирғизистонлик ўзбеклар сепаратизм ғоясини мутлақо инкор қилиб расмий баёнотлар бериб келган. Юу ҳужжатлар маҳаллий ва халқаро нашрларда кенг эълон қилинган.\nЭслатиб ўтамиз, 2010 йилнинг 7 апрелида Қирғизистонда юз берган, расман инқилоб деб эълон қилинган навбатдаги давлат тўнтаришидан кейин, амалдаги президент Қурманбек Бакиев мамлакатни тарк этишга мажбур бўлган. Ҳозирда оиласи ва ака-укалари билан Беларусда яшайди. Ўшанда 14 кишидан иборат сиёсий гуруҳ Муваққат ҳукумат тузиб, ҳокимиятни ўз қўлига олганини эълон қилган. Улар – Роза Отунбаева, Алмазбек Атамбаев, Омурбек Текебаев, Темир Сариев, Азимбек Бекназаров, Исмаил Исақов, Абдуғани Эркебаев, Элмира Ибраимова, Кенешбек Дуйшобаев, Эмилбек Қаптагаев, Болот Шер, Дуйшенкул Чотонов, Иса Омурқулов ва Топчубек Турғуналиевлардир.\nҚонли воқеалар пайтида Ўш вилоятини бошқариб турган собиқ президент Сооронбай Жээнбеков ҳам 7 апрелда муваққат ҳукумат таркибида бўлган. Бироқ, у Ўш вилояти ҳокими лавозимида ишлаётгани сабабли ҳукумат таркибидан чиққан.\nАтамбаевнинг президентлик даврида ҳам Муваққат ҳукумат аъзолари номига айбловлар етарлича айтилган. Лекин ўша пайтдаги бош прокурор Аида Салянова июн воқеалари бўйича Муваққат ҳукумат аъзолари ҳаракатларида жиноят йўқ эканини айтиб чиққан.\nМасала фақат Қодиржон Ботировдами?\nТаниқли ишбилармон, ўзбек жамоатчилигининг фаол лидерларидан бири, собиқ парламент депутати Қодиржон Ботиров 2010 йилнинг май-июнь ойларида Ўш ва Жалолободда юз берган қонли воқеалар бўйича «миллатлараро низони қўзғаш ва тартибсизликларни уюштириш»да айбланиб, сиртдан умрбод қамоқ жазосига ҳукм қилинган.\nҚирғиз маҳкамаси унинг кўп миллионлик мол-мулкини мусодара қилиш ҳақида қарор чиқарган. Қодиржон Ботиров ўзига қўйилган айбларни қатъиян рад этган ва қирғиз расмийларини ўзига қарашли мол-мулкни ўзлаштириб олишда айблаган. У ҳам қонли воқеаларда Қирғизистоннинг ўша пайтдаги Муваққат ҳукуматини айблаган.\nБотиров 2018 йили Украинанинг Одесса шаҳрида тўсатдан вафот этиб, ўз юртида эҳтимоллиги бўлган иғволар боис Ўзбекистон ҳудудида дафн қилинган.\nБўлиб ўтган фожеанинг сабаб-оқибатларини ҳар томонлама текшириш ва таклифларни ишлаб чиқиш бўйича тузилган Миллий комиссия хулосасида Ботировнинг «иғвогарона роли» алоҳида урғулаб кўрсатилган. Ботировнинг ўзи мамлакатдан ташқарида бўлгани сабаб тергов ва суд жараёнларида иштирок этмаган. У қонли воқеаларгача мамлакатни тарк этган ва 2011 йилда Швециядан бошпана олган эди.\nБотиров интернет тармоқларида ёйинлаган интервьюларида ўзининг айбсиз эканлигини ва Қирғизистон судларига ишонмаслигини айтган. Ўзининг қонли воқеалар олдидан мамлакатдан ташқарига чиқиб кетиши ҳақида эса, бу ишнинг Муваққат ҳукумат раҳбарияти, шахсан Роза Отунбаеванинг илтимосига кўра бўлганини айтиб келган. Отунбаеванинг илтимосини унга Исмаил Исақов шахсан еткизганини ҳам маълум қилган.\nҚодиржон Ботиров билан биргаликда воқеаларни уюштирганликда ўшлик Иномжон Абдурасулов, Каромат Абдуллаева ва бошқаларга ҳам сиртдан суд чиқарилиб, улар бугунги кунда Қирғизистондан ташқарида яшашади.\nТаҳририятдан: Бу воқеаларга холис баҳо бера оладиган сиёсий куч ҳали майдонга келмаган бўлсада, кутилаётган суд жараёни ҳам анча нарсаларга ойдинлик киритиб, жамиятни ҳақиқатга бир қадам яқинлаштирса ажаб эмас. Қолаверса, Ўзбекистоннинг собиқ президенти, ўша пайтда қуролли тўқнашувнинг бутун минтақага ёйилиб кетишининг олдини олиб қолган марҳум Ислом Каримов ва бошқа кўпчилик экспертлар айтган “учинчи кучлар”, шунингдек, ўша кунларда қўлга олингани баралла эълон қилинган чет эллик снайперлар ва бошқа масалаларга доир саволлар ҳам ўз жавобини кутиб ётибди.\nАзимжон Асқаровнинг иши\nМарҳум ҳуқуқбон Азимжон Асқаров, Ўш ва Жалолобод вилоятларида 2010 йилнинг июнида юз берган қонли воқеаларда айбланиб, умрбод қамоқ жазосига ҳукм этилган ўзбеклардан бири.\nАзимжон Асқаров 2020 йилнинг 25 июлида Бишкекдаги 47-сонли жазони ижро этиш муассасасида 69 ёшида вафот этган. Тиббий хулосада ўлим «ўпканинг тўлиқ икки томонлама зотилжамга учрагани» ва “нафас олиш етишмовчилиги” натижасида юз бергани айтилган. Бироқ марҳумнинг яқинлари ва ҳамкасблари бу хулосани шубҳа остига олиб, фаолнинг ўлими сабабларини жиддий текширишни талаб қилиб келмоқдалар. Бу масала бўйича суд ва суриштирув ишлари ҳамон ортга сурилиб келмоқда.\nБМТнинг Инсон ҳуқуқлари қўмитаси, Европа Иттифоқи ва қатор ҳалқаро ташкилотлар ҳамон “июн воқеалари” бўйича айбланиб, ҳибсга олинганлар ноҳақ ва асоссиз узоқ муддатга қамоқ жазосига ҳукм қилинганидан хавотир билдириб келадилар. Ноҳақлик қурбонларининг энг ёрқин намояндаси сифатида Азимжон Асқаровнинг номи тез-тез тилга олиб келинади.\nҚирғиз маҳкамаси уни ўзи туғилиб ўсган Бозорқўрғон қишлоғидаги оммавий тартибсизликлар ва маҳаллий милиционернинг ўлимига алоқадор деб топган. Қирғизистоннинг барча даражадаги маҳкамалари Азимжон Асқаровни мол-мулкини мусодара қилиш йўли билан умрбод қамоқ жазосига ҳукм қилишган. Асқаровнинг ўзи ва инсон ҳуқуқлари ташкилотлари ушбу жиноий ишнинг туҳматдан иборат экани ва маҳаллий ҳуқуқ-тартибот идоралари Асқаровдан ҳуқуқ ҳимоячиси сифатидаги фаолияти учун ўч олганини айтиб келишади.\n2016 йилда Бирлашган Миллатлар Ташкилотининг Инсон ҳуқуқлари қўмитаси Асқаровнинг айби исботланмагани ҳамда унга қарши қийноқлар қўлланганини эътироф этиб, уни зудлик билан озод этиш лозимлиги ҳақида хулоса чиқарган.\nҚирғизистоннинг собиқ президенти Алмазбек Атамбаев бошчилигидаги раҳбарияти БМТ қарорини ижро этишдан бош тортган. Кейин эса Қирғизистон айнан шу масала сабаб бўлиб, мамлакат конституциясига ўзгартишлар киритди. Унга кўра энди Қирғизистон ўзи аъзо бўлган халқаро ҳужжатлар ва ташкилотларнинг қарорларини бажаришга мажбур эмас. Чунки асосий қонуннинг бу борада Қирғизистонга бевосита даҳл қилувчи нормалари олиб ташланди. Лекин вақт ўтиб, ана шу ўзгартиришларни илгари сурган собиқ спикер Омурбек Текебаев ҳам, собиқ президент Алмазбек Атамбаев ҳам бошларига иш тушгач, ўша ўзлари инкор этган халқаро ташкилотлардан паноҳ излашга тушдилар.\nАсқаров умрининг сўнгги кунлари дунёда коронавирус пандемияси авжига чиққан вақтга тўғри келган. Ўша кунларда унинг соғлиги ёмонлашиб, тана ҳарорати тез-тез кўтарилиб, нафас олиши қийинлашган. Бу ҳақда унинг адвокати Валерьян Ахметов бонг уриб, уни зудлик билан касалхонага ётқизишни талаб қилган. Бироқ Жазоларни ижро этиш давлат хизмати вакили буни инкор қилиб, маҳбуснинг соғлиги жуда яхши экани ҳақида расмий баёнот берган. Камига сурбетлик билан унинг касаллиги ҳақидаги хабарни “ҳуқуқ ҳимоячиларининг навбатдаги грантни олиш учун қилаётган найранглари” деб баҳолаган.\nХуллас, жиддий тиббий ёрдамга муҳтож бўлгани ҳолида ўз ҳолига ташлаб қўйилган, деб гумон қилинаётган Асқаров касалхонага етказилганда жуда кеч бўлган эди.\nАзимжон Асқаровнинг васиятига биноан у Ўзбекистонда, фарзандлари яшаб келаётган Тошкент вилоятидаги Янгибозор шаҳарчаси яқинида дафн этилди.\nБирлашган Миллатлар ташкилоти, Европа Иттифоқи ва бошқа қатор халқаро ташкилотлар ва унинг ҳамкасблари Азимжон Асқаровнинг ўлими юзасидан холис текширув ўтказишни, уни ўлимидан кейин бўлса ҳам оқлашни талаб қилиб келишмоқда.\nТарихий вазифа. Навбатдаги президентга мурожаат\nБишкекдаги «Бир Дунё – Қирғизистон» ҳуқуқни ҳимоя қилиш ташкилоти адвокатлари марҳум ҳуқуқбон Азимжон Асқаровни тергов ва суд жараёнларида ҳимоя қилиб келишган. Ташкилот Азимжон Асқаровнинг ишини холисона қараб чиқиш талаби билан барча президентларга расмий мурожаатлар қилган ва бугунги кунда ҳам Асқаровнинг иши билан шуғулланади.\nТашкилот раҳбари Толеқан Исмаилова, “июн воқеалари” бўйича ишлар қайта кўриб чиқилиши тўғрисидаги маълумотдан кейин президент Садир Жапаровга мурожаат қилиб, марҳум ҳуқуқбон Азимжон Асқаровнинг ишида ҳам адолат қарор топишида ёрдам сўраган.\n“Биз сиздан Қирғизистон Конституциясининг кафолатчиси сифатида адолатни тиклашга, Асқаровнинг 47-сон Жазони ўташ муассасасидаги ўлими бўйича мустақил тергов ўтказишга, шунингдек, БМТнинг Инсон ҳуқуқлари қўмитаси талабларига амал қилиб, ҳуқуқ ҳимоячиси ва виждон тутқунининг номини оқлашга, унинг оиласига товон пули тўлаб беришда ёрдам беришингизни сўраймиз”, дейилади ҳуқуқни ҳимоя қилиш ташкилотининг хатида.\nҲозирча хатга расмий жавоб олинмаганини маълум қилган Толеқан Исмаилова 2010 йилги июн фожеасини ҳар томонлама текшириб, ҳақиқий айбдорларни аниқлаш вақти келди, деб ҳисоблайди.\n«Хатолар, бажарилмаган ишлар текширилиши керак. Ҳуқуқ ҳимоячилари 12 йилдан буён айтиб келаяпмиз, адолат бўлмаса, жиноятчилар сиёсатда юраверишади, уларнинг қариндошлари гуллаб-яшнайдилар ва мамлакатда ҳеч қандай ислоҳот бўлмайди. Шунинг учун айтаманки, бу – тарихий вазифа. Бунга диққат-эътибор бериб, қонунга мувофиқ, холис ҳолатда ишлаш керак. Айбдорлар иқрор бўлишлари, қонунга бўйсунишлари, омма олдида кечирим сўрашлари ва тўғри йўлда юришларига вақт келди», дейди ҳуқуқ ҳимоячиси.\nРасмлар интернет ва таҳририят архивидан олинди


Grand Cross Medical – бу стерилизация, дезинфекция ва биотиббиёт тизимларини зарарсизлантириш ва бошкариш учун яратилган хусусий муассаса булиб, Узбекистон согликни саклаш тизимининг мухим талабларидан биридир.\nБизнинг стерилизация марказимиз барча амалдаги стерилизация стандартларига мувофик ишлаб чикилган ва тузилган.\nБиз хизмат қилаётган шифохоналарга Биотиббиётшунослик ва тиббий асбоб-ускуналар хизмати кўрсатамиз.\nБарча тиббий кир ювиш машиналари тиббий автоматик ювиш учун ишлаб чиқарилган юқори сифатли қурилмалардир.\nЖаррохлик асбобларини парвариш килиш ва Биотиббиёт\nКасалхона биз хизматларни таклиф.\nЖарроҳлик воситалари кунига стерилизация.\nТиббий тўқимачилик ойлик ювиб.\nБиомедикал ускуналар ойлик хизмат.


"Фенербаҳче" мухлислари виза билан муаммолар сабабли Москвага кела олишмайди » Скачать музыку бесплатно новинки музыки 2016-2017\nКомментариев: 0 Просмотров: 195 Дата: 25-02-2016, 03:02 Истанбулнинг "Фенербаҳче" футбол жамоаси мухлислари Москвага Европа лигасининг 1/16 финалида "Локомотив"га қарши учрашувда ўз жамоаларини қўллаб-қувватлагани келишмайди. Бу ҳақда жамоанинг матбуот-атташеси Некати Мете маълум қилди. "Туркиядан бирорта мухлис Москвадаги ўйинга келмайди. Бугунги кунда менда шундай маълумот бор. Бу виза муаммолари билан боғлиқ. Эҳтимол, "Фенербаҳче"ни Москвада яшовчи турклар қўллаб-қувватлар, бироқ мен буни аниқ билмайман", деб айтди Мете. "Локомотив" ва "Фенербаҳче" ўртасидаги жавоб учрашуви 25 февралда, Москвада бўлиб ўтади. Биринчи учрашув турклар клуби фойдасига 2:0 ҳисобида якунланганди. - деб хабар бермоқда Stadion.uz нашри.